Zambry rakam penghargaan kepada Duta Turkiye

(Foto ihsan Twitter Datuk Seri Dr Zambry Abdul Kadir)

KUALA LUMPUR, 10 Februari - Menteri Luar, Datuk Seri Dr Zambry Abdul Kadir merakam penghargaan kepada Duta Turkiye ke Malaysia, Emir Salim Yuksel atas bantuan diberikan bagi menyelaras penempatan pasukan ketiga bantuan kemanusiaan Malaysia ke wilayah Adyaman.Beliau menerusi hantaran di akaun Twitternya mengesahkan pasukan itu yang terdiri daripada 38 anggota Angkatan Tentera Malaysia (MAF) telah berlepas pada Jumaat menggunakan pesawat A400 untuk memberikan bantuan kemanusiaan kepada mangsa gempa bumi.

Pesawat yang dinaiki mereka membawa 44 tan peralatan dan bekalan perubatan serta pasukan itu dijangka menyediakan dan mengendalikan hospital medan Tahap Tiga di sana.Tambahnya, ketika ini doa dan ingatan adalah buat ahli keluarga dan anggota pasukan penyelamat terutama dalam mengharungi waktu sukar sebegini. Kedutaan di Ankara dan Konsulat Jeneral di Istanbul terus memantau dan mendapatkan maklumat terkini daripada pihak berkuasa Turkiye. Sementara itu, ibu pejabat ATM dalam kenyataan hari ini memaklumkan tujuan utama pengoperasian Hospital Medan Malaysia (HMM) di Turkiye ini adalah bagi menzahirkan hasrat murni kerajaan Malaysia dalam memberikan bantuan kemanusiaan kepada mangsa yang terjejas akibat bencana alam berkenaan.Operasi itu secara keseluruhannya melibatkan 106 pegawai dan anggota ATM diketuai oleh Brig Jen Datuk Dr Amran Amir Hamzah sebagai Pemerintah Operasi diterbangkan ke Turkiye dalam tiga fasa penghantaran mulai hari ini menggunakan pesawat A400 dan pesawat komersial.Menurut angka rasmi terkini, lebih 16,540 orang terbunuh manakala 66,130 yang lain cedera di 10 wilayah Turkiye setakat ini, berikutan dua gempa bumi kuat, masing-masing bermagnitud 7.7 dan 7.6 yang menggegarkan wilayah selatan negara itu Isnin.Gempa bumi kuat itu turut memusnahkan negara jiran Syria dengan hampir 1,347 orang dilaporkan terkorban dan lebih 2,295 yang lain cedera. Kesan gempa bumi juga dilaporkan dirasai di Cyprus dan Lubnan.Pada Selasa, Turkiye mengisytiharkan darurat selama tiga bulan di 10 wilayah iaitu Adana, Adıyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa, bagi memastikan misi mencari dan menyelamat (SAR) berjalan lancar.


Penipuan dalam talian, undang-undang sedia ada akan diperketat - PM

BANGKOK, 10 Februari - Undang-undang sedia ada berkaitan jenayah penipuan dalam talian akan diperketat.Perdana Menteri, Datuk Seri Anwar Ibrahim berkata usaha tersebut akan dilaksana Kementerian Komunikasi dan Digital.Tegas Datuk Seri Anwar, penguatkuasaan perundangan itu amat penting bagi mengelak lebih ramai rakyat Malaysia menjadi mangsa sindiket penipuan dalam talian.Ini terutamanya membabitkan tawaran pekerjaan.

"Kita telah ambil pendirian yang agak tegas tapi kita juga ajak rakyat supaya lebih peka dengan perkara ini. Orang yang menipu ini sentiasa berselindung di beberapa negara seperti di Myanmar jadi kita tidak boleh dengan mudah izinkan diperdaya. "Sekarang ini dari segi Menteri Komunikasi, Fahmi cari jalan untuk perketat undang-undang dan pihak PDRM juga ambil langkah yang perlu, tapis selain dari itu kita hanya mampu nasihat tapi undang-undang akan diperkenalkan untuk 'scammer'," katanya dalam sidang media, di sini.  Datuk Seri Anwar pada masa sama mengingatkan rakyat Malaysia supaya berhati-hati dengan tawaran kerja di luar negara agar tidak terpedaya dengan sindiket penipuan pekerjaan.


Langkah bantu golongan B40 tanpa keluar KWSP bakal diumum- Rafizi

KUALA LUMPUR, 10 Februari- Beberapa langkah sesuai membantu rakyat tangani kenaikan kos sara hidup, akan diumum dalam tempoh terdekat.Menteri Ekonomi, Rafizi Ramli berkata, ini termasuk membuka peluang kepada lebih ramai golongan B40 menjana pendapatan tambahan, supaya tidak perlu keluarkan simpanan (KWSP)"Ada beberapa langkah yang akan diumumkan. Dalam masa terdekat kita menunggu pengumuman belanjawan sebab kita tidak boleh nak umum dahulu sehingga belanjawan itu diumumkan. Ini termasuk contohnya membuka peluang kepada golongan B40 ke bawah untuk menjana pendapatan tambahan."Pada masa sama, melalui kajian separuh penggal RMK12 yang sedang berlaku sekarang, kita mula melihat kepada dasar-dasar dan program yang boleh meletakkan sasaran pertumbuhan gaji kerana ia tidak boleh melihat kepada kos sara hidup semata, tetapi kerajaan mesti ada kerangka dasar yang jelas untuk tempoh dua ke lima tahun akan datang untuk memastikan kenaikan gaji itu tidak diserahkan semata-mata kepada pasaran."Jadi di peringkat kami, cuma jangka sederhana dan panjang," katanya semasa sidang media selepas menghadiri Dialog Strategik Bersama Menteri Ekonomi: Pemerkasaan Industri Untuk Memacu Pertumbuhan Ekonomi Dalam Era Revolusi Perindustrian Keempat di ibu negara.Terdahulu, Perdana Menteri, Datuk Seri Anwar Ibrahim berkata, kerajaan sedang mencari jalan yang lebih sesuai bagi mengurangkan beban rakyat tanpa mengeluarkan simpanan KWSP.Jelasnya, simpanan KWSP itu adalah perkara yang penting bagi mengelakkan rakyat ditimpa kesusahan apabila tiba masa bersara kelak.


Taklimat perolehan program TV RTM ke arah pembangunan industri kreatif

KUALA LUMPUR, 10 Februari - Lebih 700 syarikat pembekal hadir pada sesi taklimat perolehan Program TV terbitan Tempatan (Swasta Baharu dan Sambung Siri) serta perolehan Program TV Luar Negara (Syndicated) dan Produk Siap Tempatan (Finished Product) bagi Fasa 1, Tahun 2023/2024 bertempat di Auditorium Perdana, Angkasapuri Kota Media. Taklimat anjuran Unit Kandungan Kreatif RTM ini bertujuan memberi penerangan yang lebih jelas kepada syarikat yang berhasrat menghantar penyertaan untuk menyertai tawaran pembekalan perolehan program TV.

(Ketua Pengarah Penyiaran,  Suhaimi Sulaiman serta Timbalan Ketua Setiausaha (KKD) Mastura Ahmad Mustafa turut hadir taklimat tersebut di sini)

Serta, merupakan platform menemukan jabatan dan syarikat pembekal untuk berbincang, bertukar pandangan dan mendapatkan idea baharu ke arah pembangunan industri kreatif. Pembekalan program ini berdasarkan keperluan 5 saluran TV RTM iaitu TV1, TV2, Okey, Berita RTM dan Sukan RTM. Menerusi taklimat ini, syarikat pembekal akan mendapat gambaran dan idea mengenai keperluan saluran TV RTM sekali gus memenuhi citarasa penonton. Pendaftaran syarikat dan tajuk program akan bermula 11 sehingga 17 Februari, pembekal berminat menyertai tawaran pembekalan ini boleh melayari laman sesawang http://etvcms.rtm.gov.my dan perlulah mengemukakan maklumat lengkap. RTM berharap syarikat pembekal berdaftar dapat menawarkan program-program yang berkualiti dan menepati keperluan siaran saluran TV RTM dengan tawaran hak siaran bermanfaat kepada jabatan dan pulangan bersesuaian kepada pihak syarikat.


Konsultan bebas direman lima hari bantu siasatan kes rasuah

PUTRAJAYA, 10 Februari- Seorang konsultan bebas ditahan reman lima hari kerana disyaki menerima upah daripada seorang wanita bergelar Datuk Seri bagi melakukan kerja-kerja membabitkan kegiatan pengubahan wang haram.Menurut sumber Suruhanjaya Pencegahan Rasuah Malaysia (SPRM), lelaki berumur 70-an itu dipercayai menerima habuan lebih RM700,000 sekitar 2016 hingga  2017 sebagai balasan bagi melakukan kerja-kerja aktiviti pengubahan wang haram dengan membawa wang tunai yang disyaki hasil penipuan pelaburan.Lelaki itu juga disyaki bersubahat dengan wanita yang bergelar Datuk Seri berkenaan berhubung kegagalan mengisytihar sumber wang pelaburan bagi tujuan menipu syarikat milik individu yang berprofil tinggi.

Lelaki itu direman sehingga 14 Feb selepas Majistret Irza Zulaikha Rohanuddin membenarkan permohonan yang dikemukakan SPRM di Mahkamah Majistret Putrajaya hari ini. Pengarah Kanan Siasatan SPRM Datuk Seri Hishamuddin Hashim mengesahkan lelaki itu ditahan ketika hadir ke ibu pejabat SPRM semalam, dan kes  disiasat mengikut Seksyen 16(a)(A) Akta SPRM 2009. -BERNAMA


PM cadang Dana Kewangan Asia (AMF) dikaji semula

THAILAND, 10 Februari - Perdana Menteri Datuk Seri Anwar Ibrahim mencadangkan Dana Kewangan Asia (AMF) disemak semula dengan Persatuan Negara Asia Tenggara (ASEAN).Ini termasuk mempertimbangkan penglibatan beberapa negara iaitu China, Jepun dan Korea Selatan.Tindakan itu bagi memperkukuh penampan dalam mendepani krisis ekonomi.Sebelum ini, cadangan AMF oleh Jepun untuk memerangi Krisis Kewangan Asia 1997 tidak pernah diwujudkan berikutan tentangan dari Amerika Syarikat, dan keengganan China untuk menyokongnya.

(Perdana Menteri Datuk Seri Anwar Ibrahim)

"Kita tidak boleh mempunyai infrastruktur antarabangsa (serantau) yang diputuskan oleh pihak luar. Kita boleh bekerjasama dengan mereka tetapi kita harus mempunyai kekuatan domestik, serantau dan Asia sendiri, tidak semestinya untuk bersaing tetapi mempunyai zon penampan dalam menentang krisis ekonomi," katanya di sini.Tambah beliau, ketika itu, negara-negara ASEAN cenderung bersaing antara satu sama lain dan bukannya bekerjasama untuk meraih faedah ekonomi bersama.Namun pada ketika ini, beliau berharap setiap negara menumpukan kepada kepakaran masing-masing dan saling membantu dalam bagi kepentingan bersama."Dahulu kita bersaing sesama sendiri. Thailand, Malaysia dan Indonesia masing-masing menghasilkan kereta. Kita tidak terfikir untuk mengeluarkan lori, bas atau kenderaan lain. Ini kerana kita terlalu terlalu pentingkan diri dan mengamalkan sifat proteksionisme. Jadi, melangkah ke hadapan, kita perlu meneroka bidang baharu yang akan memberi manfaat kepada semua," katanya lagi.


Kerajaan teliti pemberian insentif  pengusaha makanan jual Menu Rahmah

JOHOR BAHRU, 10 Februari - Kerajaan sedang meneliti pemberian insentif kepada pengusaha makanan dan restoran yang menyediakan Menu Rahmah kepada pelanggan.Timbalan Menteri Perdagangan Dalam Negeri dan Kos Sara Hidup, Fuziah Salleh berkata langkah itu bagi menarik lebih ramai peniaga makanan menjayakan program tersebut.

“Setakat ini kita belum umumkan sebarang insentif tetapi ia sedang dibincangkan. Mungkin insentif yang diberi melihat keperluan perniagaan itu. "Sebagai contoh, restoran mamak mungkin kita boleh bantu dapatkan tambahan kuota jumlah pekerja dan lain-lain," katanya selepas meninjau pelaksanaan Menu Rahmah di Mydin, Taman Rinting, Pasir Gudang, di sini.Tambah Fuziah, setakat ini pihaknya tidak menetapkan sebarang sasaran jumlah premis perniagaan yang menjual Menu Rahmah kerana usaha itu dilakukan secara sukarela.“Penglibatan dalam program Menu Rahmah ini bukan diwajibkan, maksudnya peniaga melibatkan diri secara sukarela. Oleh itu kementerian tidak meletakkan syarat melainkan menu itu termasuk nasi, lauk ayam atau ikan, sayur dan air," katanya.


MAIWP salur RM1 juta bantu penduduk terjejas banjir di Johor

(Datuk Dr Mohd Na’im melancarkan Misi Bantuan Banjir MAIWP - Insani / FB MAIWP)

KUALA LUMPUR, 10 Februari-Majlis Agama Islam Wilayah Persekutuan (MAIWP) salurkan bantuan kewangan RM1 juta bagi membantu mereka yang terjejas banjir di Johor.  Menurut Menteri Di Jabatan Perdana Menteri (Hal Ehwal Agama), Datuk Dr Mohd Na’im Mokhtar, bantuan disalur melalui Majlis Agama Islam Negeri Johor (MAINJ) bersama bantuan barangan keperluan dan peralatanpembersihan berjumlah RM250,000."Jadi kita gerakkan pula konvoi kali ini ke Johor, seramai 75 orang yang terlibat antaranya MAIWP, syarikat milik MAIWP, Angkatan Tentera Malaysia (ATM), sukarelawan skuad cuci-cuci MAIWP dan Briged Muda MAIWP. Semoga sumbangan kecil kita semua akan dapat membantu urusan menyelamat dan meringankan sedikit kesedihan dan kesusahan mangsa-mangsa banjir," katanya.

(Menteri Di Jabatan Perdana Menteri (Hal Ehwal Agama), Datuk Dr Mohd Na’im Mokhtar)

Beliau ditemui selepas melancarkan Misi Bantuan Banjir MAIWP - Insani di ibu negara. Misi itu turut membawa sumbangan daripada syarikat MAIWP melibatkan 600 unit set peralatan persekolahan dan 1,000 unit barangan makanan dari Yayasan Taqwa Wilayah Persekutuan, 1,000 unit barangan sumbangan daripada Pusat Pungutan Zakat (PPZ-MAIWP) dan 100 unit barangan sumbangan daripada Kolej Profesional Baitulmal Kuala Lumpur. Lokasi pertama penyerahan sumbangan adalah di Batu Pahat dan Kluang, diikuti beberapa lagi lokasi yang terjejas.  “Peserta misi konvoi juga akan membantu kerja-kerja pembersihan di beberapa rumah mangsa banjir selain (memberi bantuan) pemeriksaan kesihatan oleh Hospital Pusrawi dan MAIWP Healthcare,” katanya. Mohd Na’im berkata misi itu merupakan kerjasama antara MAIWP dan Yayasan Ezy Prihatin bagi melancarkan misi bantuan berkenaan. Sementara itu, ditanya mengenai kerajaan Johor yang mengeluarkan fatwa umat islam dilarang menyertai ritual agama lain, beliau berkata persoalan hukum dan agama Islam terletak dalam bidang kuasa negeri. “Dalam konteks sama ada orang Islam boleh sertai ritual melibatkan agama lain, itu memang dalam jawatankuasa fatwa negeri itu… dalam konteks negeri Johor tadi, maka sudah tentu kita menghormati kepakaran yang ada. Bila fatwa dikeluarkan, maka kita patuh,” katanya.


Malaysia - Thailand harus saling menghormati, tingkat hubungan lebih erat - PM

THAILAND, 10 Februari - Umat Islam di Malaysia dan Thailand harus saling menghormati dan sentiasa mempertingkatkan perhubungan yang lebih erat.  Perdana Menteri, Datuk Seri Anwar Ibrahim berkata, umat Islam di Malaysia dan Thailand perlu memainkan peranan berkenaan kerana kedua-duanya mempunyai matlamat yang sama.

(Perdana Menteri, Datuk Seri Anwar Ibrahim)

Tambahnya lagi, walaupun agama Islam merupakan minoriti di Thailand tetapi mereka perlu sama-sama memperbaiki imej Islam di negara itu termasuk menjaga akhlak dan menimba ilmu.  "Sebagai manusia kita mesti mengekalkan keseimbangan ini, tidak mengabaikan kepentingan pengetahuan, meningkatkan iman, nilai moral dan prinsip etika kita. "Itu boleh menentukan sama ada kita berjaya atau tidak. Kejayaan kita tidak diukur seperti kebanyakan orang lain, ia juga diukur dengan komitmen kita terhadap keadilan, untuk kemanusiaan, bukan sahaja sama ada kita memperoleh lebih banyak harta atau ilmu sahaja, semoga Allah bantu kita, kurniakan kebijaksanaan, kejayaan dalam apa jua yang kita lakukan,"katanya . Perdana Menteri, Datuk Seri Anwar Ibrahim bercakap dalam satu majls pertemuan ringkas bersama komuniti islam di Pusat Islamik Thailand.  Kedatangan Perdana Menteri ke pusat islam itu disambut baik oleh komuniti islam di sana. Jelas mereka walaupun jadual padat sepanjang lawatan rasmi dua hari perdana Menteri ke Thailand, namun beliau sempat bertemu dengan komuniti islam di sana.  "Kami rakyat Thailand bangga dapat jumpa dengan Perdana Menteri Malaysia sudi datang  dan ziarah kami orang Thailand, orang islam di sini walupun majoriti Islam dekat sini sikit, tetapi seronok dapat jumpa PM Malaysia," kata Komuniti Islam di Thailand, Shari Adam. "Kami sangat berbesar hati menerima Perdana Menteri Malaysia dan isteri adalah sangat baik, hubungan yang sangat baik antara Thailand dan Malaysia harus dikekalkan," kata komuniti islam di Thailand, Tesanee Sunee Terdahulu, Perdana Menteri menunaikan solat Jumaat di Pusat Islamik Thailand (ITC) dan menyampaikan ucapan ringkas kepada jemaah yang hadir. Turut hadir isteri Perdana Menteri Datuk Seri Dr. Wan Azizah Dr. Wan Ismail serta Menteri Luar Datuk Seri Dr. Zambry Abd Kadir, Menteri Dalam Negeri, Datuk Seri Saifuddin Nasution Ismail, Menteri Sumber Asli, Alam Sekitar dan Perubahan Iklim, Tuan Nik Nazmi Nik Ahmad.


Pusat remaja KafeTEEN, 38,000 remaja dapat manfaat

PUTRAJAYA, 10 Februari - Seramai 38,000 remaja manfaat menerusi program Pendidikan dan Pembangunaan Kemahiran (PPK) yang dilaksanakan di Pusat Remaja KafeTEEN kelolaan Lembaga Penduduk dan Pembangunan Keluarga Negara (LPPKN).Menteri Pembangunan Wanita, Keluarga dan Masyarakat, Datuk Seri Nancy Shukri berkata, program yang dilancarkan pada 2006 itu harus diperluaskan lagi.

(Menteri Pembangunan Wanita, Keluarga dan Masyarakat, Datuk Seri Nancy Shukri)

Selain perkhidmatan kesihatan reproduktif, manakala kira-kira 20,000 remaja lagi mendapatkan perkhidmatan kaunseling sosial di Pusat Remaja KafeTEEN.Sewaktu pandemik Covid-19 pada tahun 2020, LPPKN juga mengambil langkah proaktif dengan mewujudkan Trak KafeTEEN iaitu perkhidmatan bergerak KafeTEEN yang menumpukan perkhidmatan di kawasan-kawasan bersesuaian"Saya percaya kita perlu menambahkan lagi bukan kerana figura tetapi manfaat yang mereka boleh peroleh daripada program ini."Bagi saya ia adalah satu aktiviti yang harus digalakkan dan ditambah penyertaan dikalangan remaja. Untuk yang masih bersekolah, kita cuba kenalkan dari usia mereka kecil lagi, supaya mereka biasa melihat aktiviti- aktiviti sihat in," katanya selepas Majlis Penyerahan Trak KafeTEEN Outreach di Kompleks Kejiranan Presint 16, hari ini.Program berkenaan dijalankan di 18 buah Pusat Remaja KafeTEEN di seluruh negara membabitkan masing-masing lapan premis di LPPKN dan Pusat Transformasi Bandar (UTC) serta dua di Pusat Transit KafeTEEN.Dalam perkembangan yang sama, beliau juga menyatakan usaha mempromosikan KafeTEEN juga akan terus dipergiat melalui aplikasi myKafeTEEN.Sehingga kini seramai 10 ribu pengguna menerima manfaat daripada pengisian aplikasi berkenaan yang boleh dimuat turun menerusi telefon pintar masing-masing.


Kerajaan tidak sewenang-wenang lulus permohonan pekerja asing - Sivakumar

BATU GAJAH, 10 Februari - Kerajaan tidak akan sewenang-wenangnya meluluskan permohonan pengambilan pekerja asing menerusi Pelan Kelonggaran Penggajian Pekerja Asing meskipun terdapat permintaan tinggi.Menteri Sumber Manusia, V. Sivakumar berkata permohonan tinggi diterima daripada lima sektor kritikal iaitu perkilangan, pembinaan, perladangan, pertanian dan perkhidmatan.Katanya, kerajaan akan melihat keperluan untuk menambah pekerja asing sekiranya terdapat permohonan.

"Buat masa ini memang permohonan itu terlalu banyak dan pihak Kementerian Sumber Manusia sedang memproses dan telah memberi kelulusan dalam tempoh tiga hari seperti mana yang telah dijanjikan. "Bagaimanapun, kita perlu mengawalnya kerana kita tidak mahu jumlah seperti yang diperuntukkan di bawah Rancangan Malaysia Ke-12 melebihi 2.4 juta orang," katanya dalam sidang media selepas menghadiri istiadat Konvokesyen Kelima Keretapi Tanah Melayu (KTM), di Dewan Bunga Raya Akademi KTM, di sini.Tambah Sivakumar, kerajaan juga cuba mencari mekanisme terbaik bagi membolehkan majikan berurusan secara langsung, tanpa melibatkan ejen, dalam pengambilan pekerja asing.“Apabila ada orang tengah, kos akan melambung tinggi malah Perdana Menteri, Datuk Seri Anwar Ibrahim turut menyatakan perkara ini semalam dan menggesa majikan supaya tidak menggunakan ejen," katanya.


Kedaulatan undang-undang, agenda ekonomi rakyat, teras pembangunan ASEAN - PM

THAILAND, 10 Februari - Kedaulatan undang-undang dan agenda ekonomi rakyat perlu dijadikan teras dalam pembangunan ASEAN akan datang.Perdana Menteri Datuk Seri Anwar Ibrahim berkata menerusi teras tersebut ASEAN perlu terus kehadapan dalam pelbagai sektor.

(Perdana Menteri Datuk Seri Anwar Ibrahim)

Beliau ketika berucap di Majlis "The Future of ASEAN anjuran Malaysian-Thai The Chamber of Commerce(MTCC) turut terharu terhadap perkembangan positif kerjasama dua hala antara Malaysia dan Thailand.Menurutnya meskipun lawatan ke Thailand agak singkat namun beberapa hal ASEAN dapat dibincangkan dan dilaksanakan dengan jayanya."Demokarasi adalah mengenai akauntabiliti. Pemimpin bukan sahaja bertanggunghawab setiap empat hingga lima tahun kepada rakyat mereka, tetapi terhadap mandat yang diberi. Semangat perlembagaan kepada rakyat untuk mengemudi kerajaan yang bersih yang dapat mempromosi dan memacu ekonomi sekali gus, memastikan keadilan kepada semua. "Kita harus pastikan, kedaulatan undang-undang akauntabiliti demokrasi dan saya yakin bahawa ekonomi mesti didorong, bukan untuk memenuhi kepentingan segelintir orang tetapi untuk kepentingan rakyat majorit,"katanya di sini.Tambahnya lagi, majlis ini penting untuk kedua-dua negara mendapatkan pandangan daripada pemain industri perniagaan mengenai ekonomi pelancongan.Dalam majlis tersebut juga, Datuk Seri Anwar turut menyentuh mengenai komitmen Malaysia untuk menyelesaikan krisis di Selatan Thailand dan Rohingnya di Myammar serta sektor ekonomi digital.


Banjir di Johor pulih sepenuhnya

JOHOR BAHRU, 10 Februari- Banjir di Johor pulih sepenuhnya selepas pusat pemindahan sementara (PPS) terakhir yang beroperasi iaitu PPS Balai Raya Kampung Seberang Batu Badak di Segamat yang dibuka sejak 24 Januari lalu ditutup pada pukul 1.00 tengah hari tadi.

Jawatankuasa Pengurusan Bencana Negeri (JPBN) memaklumkan, PPS berkenaan sebelum ini menempatkan 22 penduduk daripada tujuh keluarga dari Kampung Seberang Batu Badak.

Johor mula dilanda banjir sejak 24 Januari lalu, yang menjejaskan lebih 5,000 penduduk daripada 1,508 keluarga.

55 PPS dibuka sepanjang tempoh berkenaan.

Tujuh daerah terjejas iaitu Segamat, Mersing, Kota Tinggi, Pontian, Kluang, Batu Pahat dan Muar.


Mega Zumba sasar 10,000 penyertaan

GEORGE TOWN, 10 Februari- Seramai 10,000 peserta disasarkan untuk menyertai Mega Zumba sempena Sambutan Hari Wanita Sedunia 2023 atau Commenmoration of the International Womens Day (IWD), Peringkat Negeri Pulau Pinang.  Exco Pembangunan Sosial dan Hal Ehwal Bukan Islam negeri, Chong Eng berkata, terdapat pelbagai program sempena IWD selain menyasarkan seramai 10,000 peserta bagi acara Mega Zumba yang merupakan Misi Memecahkan Rekod Malaysia di Midtown PERDA Kubang Menerong pada 11 Mac nanti.  "Zumba Mega kita nak 10,000 orang lelaki, wanita, tua, muda semuanya diraikan. Ini untuk bersolidariti dengan kaum wanita ada lagi ketidaksamarataan di antara wanita dan lelaki kita nak membanyakkan peluang utk wanita," katanya.  Tambah beliau, sambutan kali ini yang bertemakan Merangkul Kesamarataan bertujuan menghargai sumbangan dan pencapaian wanita dalam sektor sosial, ekonomi, budaya dan politik serta sumbangan wanita terhadap pembangunan Pulau Pinang.

(Seramai 10,000 peserta disasar menyertai Mega Zumba)

Beliau berkata demikian dalam sidang media sempena Sambutan Hari Wanita Sedunia Peringkat Negeri Pulau Pinang di Komtar.


Op Starlight digerak, kendali Hospital Medan Malaysia di Turkiye

KUALA LUMPUR, 10 Februari- Angkatan Tentera Malaysia ATM telah menggerakkan Operasi Starlight (Op Starlight) melibatkan anggota perubatannya bagi misi Hospital Medan Malaysia Tahap 3 di Turkiye.Sesi penghantaran kumpulan pertama, terdiri daripada 36 pegawai dan anggota beserta peralatan hospital medan seberat 44 tan, dihantar dari Pangkalan Udara Subang pukul 3.00 pagi tadi, bagi tempoh pengoperasian selama enam minggu. Menurut hantaran di laman Facebook Jabatan Hal Ehwal Veteran ATM, seramai 106 pegawai dan anggota ATM diketuai Brigedier Jeneral Datuk Dr Amran Amir Hamzah sebagai Pemerintah Operasi, akan diterbangkan ke Turkiye menerusi tiga fasa penghantaran bermula hari ini menggunakan pesawat A400 dan pesawat komersial.Hospital medan tersebut akan ditempatkan di Adiyaman dengan kapasiti 60 buah katil dan turut dilengkapi dengan kemudahan wad, bilik pembedahan, unit rawatan rapi (ICU), radiologi dan makmal.Ia juga menawarkan sembilan kepakaran iaitu Primer, Orthopedik, Pembedahan, Anesthesia, Maxilo-Facial, Obsterik & Ginekologi, Pediatrik, Opthalmologi dan Perubatan Kecemasan.Hospital berkenaan dikoordinasi bersama Kedutaan Turkiye di Malaysia, Kementerian Luar Negeri Malaysia, dan Agensi Pengurusan Bencana Negara (NADMA).Usaha tersebut bagai membantu kerajaan Turkiye dari segi perubatan dan perkhidmatan kesihatan kepada rakyat yang terjejas akibat gempa bumi yang melanda selatan Turkiye dan barat laut Syria.


Kertas putih perolehan vaksin COVID-19 teliti tatacara perolehan- Dr Zaliha

PUTRAJAYA, 10 Februari- Kementerian Kesihatan Malaysia (KKM) telah menubuhkan pasukan kerja bagi merangka Kertas Putih susulan keputusan mesyuarat Jemaah Menteri pada 18 Januari 2023 untuk memberi gambaran secara komprehensif mengenai pengurusan perolehan vaksin COVID-19.Menterinya, Dr Zaliha Mustafa dalam satu kenyataan memaklumkan Kertas Putih tersebut akan meneliti tatacara perolehan yang dilakukan adalah telus demi manfaat rakyat secara keseluruhannya."Ini berikutan penemuan awal oleh pihak Jabatan Peguam Negara dan Bahagian Hal Ehwal Undang-Undang (BHEUU) Jabatan Perdana Menteri (JPM) yang menjalankan 'due diligence' secara terperinci khususnya terhadap terma-terma perjanjian bekalan vaksin COVID-19 yang telah ditandatangani serta dibuat semasa tempoh darurat. "Sehubungan dengan itu, bertepatan dengan keputusan mesyuarat Jemaah Menteri juga, KKM akan memastikan sebarang urusan perolehan termasuk perolehan vaksin COVID-19 di bawah kementerian ini dilaksanakan dengan lebih teliti, berintegriti serta memastikan ia mempunyai manfaat timbal-balik kepada Kerajaan,"katanya menerusi kenyataan tersebut.Rabu lalu, Perdana Menteri Datuk Seri Anwar Ibrahim berkata pembelian vaksin COVID-19 akan dibentangkan pada persidangan Parlimen akan datang kerana didapati tidak mengikut prosedur serta dilakukan tanpa melalui persetujuan Peguam Negara (AG).Anwar dilaporkan berkata Kertas Putih berkenaan akan dibentangkan kerana pada peringkat awal dikesan terdapat ketirisan kerana dipercayai tidak melalui peraturan atau proses yang sepatutnya serta perolehan bagi sesetengah vaksin itu amat diragui dari segi jumlah dan kos yang terlibat.


Insentif khas bakal diberi kepada pengusaha restoran Menu Rahmah - KPDN

JOHOR BAHRU, 10 Februari- Kementerian Perdagangan Dalam Negeri dan Kos Sara Hidup (KPDN) sedang berbincang untuk memberikan insentif khas kepada peniaga-peniaga yang menjual Menu Rahmah seluruh negara dalam usaha mengurangkan bebanan sara hidup rakyat.  Timbalan Menterinya, Fuziah Salleh berkata, antara inisiatif dibincangkan adalah keperluan tambahan kuota pekerja kepada restoran-restoran terlibat.Selain itu, isu penambahan bekalan bahan mentah kepada pengusaha juga diketengahkan.  Bagaimanapun, pihaknya menyarankan lebih banyak restoran menyertai program Menu Rahmah, sekali gus dapat menampung keperluan restoran-restoran yang menyertainya setakat ini.  Sehingga kini, 31 persatuan restoran melibatkan lebih 12,000 ahli menyatakan minat menyertai program Menu Rahmah.

Beliau berkata demikian selepas mengadakan tinjauan Menu Rahmah di sebuah restoran di Taman Rinting, Masai, di sini.  Pihaknya terus mengalu-alukan penyertaan pengusaha makanan untuk bersama-sama menyambut seruan kerajaan menyertai program Menu Rahmah.


Pemilik kenderaan persendirian boleh guna mod paparan digital untuk lesen - Loke

PUTRAJAYA, 10 Februari- Pemilik kenderaan persendirian kini boleh menggunakan mod paparan LKM Digital (e-LKM) dan LMM Digital (e-LMM) berkuat kuasa hari ini.Menurut Menteri Pengangkutan Anthony Loke, inisiatif tersebut dilaksanakan selaras langkah digitalisasi dalam perkhidmatan teras Jabatan Pengangkutan Jalan (JPJ)."Insiatif ini akan dilaksanakan secara berperingkat dengan fasa pertama melibatkan kenderaan persendirian individu.""Ia termasuk motosikal dan juga mengambil kira kesediaan sistem dan penerimaan awam terhadap pelaksanaannya sebelum peluasan pelaksanaannya ke fasa-fasa seterusnya."Beliau berkata demikian pada sidang media pengumuman Paparan Digital Lesen Kenderaan Motor (LKM) dan Lesen Memandu Malaysia (LMM) di Putrajaya.Tambah beliau, bagi pemandu dan pemilik kenderaan yang belum bersedia, masih boleh memperoleh dan mengekalkan amalan memapar pelekat LKM seperti kebiasaan.Pun begitu, Anthony Loke turut menegaskan bahawa tindakan penguatkuasaan akan sentiasa dijalankan terhadap pihak yang memandu kenderaan tanpa mempunyai LKM dan LMM yang sah selaras dengan peruntukan di bawah subseksyen 20(1), 90(1) dan 26(1) Akta Pengangkutan Jalan 1987.Orang awam digalakkan mendaftar akaun masing-masing secara digital melalui portal awam JPJ [https://public.jpj.gov.my/] ataupun aplikasi mobile MyJPJ yang boleh dimuat turun dari App Store, Play Store ataupun Huawei App Gallery.

(Anthony Loke pada sidang media pengumuman Paparan Digital Lesen Kenderaan Motor (LKM) dan Lesen Memandu Malaysia (LMM) di Putrajaya)


Pasukan penyelamat Malaysia tidak dapat masuk ke ground zero

GAZIANTEP, 10 Februari- Pasukan penyelamat kedua Malaysia yang dihantar bagi membantu kerja mencari dan menyelamat (SAR) mangsa gempa bumi Turkiye (MAS-10) yang tiba di Gaziantep pada petang Khamis, masih tidak dapat memasuki ground zero akibat masalah logistik.Kekangan itu disebabkan barangan kelengkapan untuk operasi SAR dan keperluan peribadi anggota terlibat yang dibawa dari Kuala Lumpur tidak sampai sepenuhnya di Lapangan Terbang Gazientep walaupun pasukan misi telah tiba pada Khamis, 5.50 petang (waktu tempatan).Ketua pasukan MAS-10 Abdul Manaf Che Isa berkata masalah berkenaan kemungkinan terjadi berikutan banyak agensi SAR dari negara luar tiba di Turkiye pada hari yang sama."Tapi Alhamdullilah, setakat pukul 9.40 malam ini (waktu tempatan) 70% barangan kita sudah sampai termasuk dua anjing pengesan iaitu Denti dan Frankie yang berada dalam keadaan baik," katanya kepada Bernama dan RTM.Abdul Manaf berkata pasukan berkenaan akan bergerak ke Nurdagi kira-kira 45 kilometer di barat Gaziantep yang merupakan lokasi ditetapkan agensi bantuan bencana tempatan, sebaik semua barangan keperluan diperoleh.MAS-10 yang merupakan pasukan di bawah Agensi Pengurusan Bencana Negara (NADMA) disertai 20 anggota Pasukan Mencari dan Menyelamat Khas Malaysia (SMART), 30 anggota Jabatan Bomba dan Penyelamat Malaysia serta 20 pegawai Angkatan Pertahanan Awam (APM) berlepas dari Kuala Lumpur pada Rabu malam dan tiba di Istanbul pada pukul 6.00 pagi, Khamis.Turut menyertai pasukan berkenaan, adalah dua petugas Pertubuhan Berita Nasional Malaysia (Bernama) dan seorang petugas Radio Televisyen Malaysia (RTM).Pemerhatian Bernama di Lapangan Terbang Gazientep mendapati banyak agensi SAR luar negara yang tiba antaranya dari China, Tajikistan dan Rusia.

Gempa bumi besar berukuran 7.8 pada skala Richter yang melanda selatan Turkiye dan barat laut Syria pada Isnin lepas telah meragut puluhan ribu nyawa.Kesan gegaran gempa itu dilaporkan turut dirasai di Cyprus dan Lubnan.Turkiye pada Selasa mengisytiharkan darurat selama tiga bulan di 10 wilayah iaitu Adana, Adiyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar. -BERNAMA


Kerajaan tidak sewenang-wenang lulus permohonan pengambilan pekerja asing

BATU GAJAH, 10 Februari- Meskipun terdapat permintaan yang tinggi, kerajaan tidak akan sewenang-wenangnya meluluskan permohonan pengambilan pekerja asing ke negara ini menerusi Pelan Kelonggaran Penggajian Pekerja Asing.  Menteri Sumber Manusia, V. Sivakumar berkata, permohonan tinggi diterima daripada lima sektor kritikal iaitu perkilangan, pembinaan, perladangan, pertanian dan perkhidmatan.  Jelas beliau, kerajaan akan melihat keperluan untuk menambah pekerja asing sekiranya terdapat permohonan tetapi tidak boleh melebihi 2.4 juta orang seperti diperuntukkan di bawah Rancangan Malaysia ke-12 (RMK12).  "Maklumat yang saya ada buat masa ini memang permohonan itu terlalu banyak dan pihak Kementerian Sumber Manusia sedang memproses dan telah memberi kelulusan dalam tempoh tiga hari seperti mana yang telah dijanjikan tetapi saya lihat permohonan masih banyak lagi yang masuk dan kita akan tengok macam mana untuk kita terus meluluskan ataupun kita akan 'hand brake' dulu,"katanya. Beliau berkata demikian pada sidang media selepas Majlis Konvokesyen Akademi Keretapi Tanah Melayu (KTM) kali ke-5 di Dewan Bunga Raya, Akademi KTM, Batu Gajah, Perak.  Dalam pada itu, kerajaan sedang berusaha mencari mekanisme terbaik untuk membendung monopoli pihak tertentu dalam isu pengambilan pekerja asing.  Ini termasuk menggalakkan majikan berurusan secara terus tanpa perlu melalui ejen bertujuan memastikan pengambilan pekerja asing tidak disalah guna oleh mana-mana pihak.

(V. Sivakumar ketika sidang media selepas menghadiri Majlis Konvokesyen Akademi Keretapi Tanah Melayu (KTM) kelima di Akademi KTM)


Satu nama 20 lesen, Selangor selaras semula lesen peniaga kecil elak monopoli

(Exco Perumahan, Kesejahteraan Bandar dan Pembangunan Usahawan Selangor Rodziah Ismail)

SHAH ALAM, 10 Februari- Kerajaan Negeri Selangor mengorak langkah dengan menyelaras semula lesen peniaga kecil semua pihak berkuasa tempatan (PBT) selepas siasatan mendapati terdapat individu yang sama memiliki banyak lesen.  Tindakan tersebut bagi mengelak amalan monopoli yang boleh menjejaskan peluang individu lain untuk mendapat lesen.  Exco Perumahan, Kesejahteraan Bandar dan Pembangunan Usahawan Selangor Rodziah Ismail berkata, mereka dinasihatkan berpada-pada mendaftar dan memiliki lesen perniagaan dan memberi peluang orang lain untuk turut sama berniaga.  Beliau turut meminta semua PBT memantau perkara tersebut bagi mengelakkan isu ‘ali baba’, iaitu lesen yang diberi digunakan oleh pihak lain.  "Sepatutnya 90,000 lesen dikeluarkan kepada penjaja kecil tapi bila bila kita kumpul satu Selangor barulah kita tahu hanya 23% sahaja yang mohon pendaftaran."Satu nama, ada 20 lesen, ada yang 30 lesen, jadi kita minta pihak majlis pantau supaya tidak timbul monopoli,"katanya.Beliau berkata demikian kepada pemberita selepas menyaksikan majlis menandatagani perjanjian persefahaman (MOU) antara Dewan Perniagaan dan Keusahawanan Selangor (Depenksel) dan JW Equipment Sdn Bhd di Shah Alam.

(Majlis menandatagani perjanjian persefahaman (MOU) antara Dewan Perniagaan dan Keusahawanan Selangor (Depenksel) dan JW Equipment Sdn Bhd di Shah Alam)


Kadar pengangguran di Malaysia kekal 3.6%

KUALA LUMPUR, 10 Februari- Prestasi pasaran buruh pada bulan Disember 2022 kekal teguh, sejajar dengan ekonomi yang berkembang dan bilangan guna tenaga yang lebih tinggi.Ketua Perangkawan, Datuk Seri Dr Mohd Uzir Mahidin berkata, kadar pengangguran di Malaysia kekal rendah pada 3.6% pada bulan berkenaan.Bilangan penganggur turun kepada 599,600 orang berbanding 600,900 bulan sebelumnya, Manakala bilangan tenaga buruh kekal stabil dengan peningkatan 0.1% kepada 16.73 juta orang.Kadar penyertaan tenaga buruh pula kekal seperti bulan sebelumnya, pada 69.8%.Bilangan penduduk bekerja kekal pada trend positif dengan peningkatan bulan ke bulan sebanyak 0.1% kepada 16.13 juta orang berbanding 16.11 juta orang pada November.Sektor perkhidmatan terus mencatat pertumbuhan positif dalam guna tenaga, terutamanya dalam perdagangan borong dan runcit, aktiviti perkhidmatan makanan dan minuman serta maklumat dan komunikasi.


UMNO sedia pertimbang rayuan individu langgar disiplin parti

PUTRAJAYA, 10 Februari- UMNO sedia mempertimbangkan rayuan mana-mana individu yang dipecat, atau digantung keahliannya kerana melanggar disiplin parti.Bagaimanapun Presidennya Datuk Seri Dr Ahmad Zahid Hamidi berkata, pihaknya belum menerima sebarang rayuan setakat ini."Setakat ini, saya belum menerima sebarang surat rayuan daripada sesiapa."Saya akan terima surat tersebut tetapi Lembaga Displin UMNO akan tentukan perkara tersebut," katanya kepada pemberita selepas ditanya berkaitan kenyataan Pengerusi UMNO Johor, Datuk Seri Mohamed Khaled Nordin.Khaled Nordin berpendapat Ahli Parlimen Sembrong, Datuk Seri Hishamuddin Hussein dan Ketua UMNO Bahagian Tebrau, Datuk Maulizan Bujang perlu diberi ruang membela diri sekali gus, mengemukakan rayuan penggantungan keahlian mereka.


10 khidmat kepakaran disediakan Hospital Tanjong Karang secara berfasa

KUALA SELANGOR, 10 Februari- Hospital Tanjong Karang yang baru beroperasi sejak Oktober tahun lalu bakal mempunyai 10 jenis khidmat kepakaran, yang akan diperkenal secara berfasa.Menteri Kesihatan Dr Zaliha Mustafa berkata, ia termasuk kepakaran pembedahan, kecemasan, perubatan umum, obstetrik dan ginekologi, pediatrik, ortopedik, anestesiologi, radiologi, patologi serta bedah mulut dan maksilofasial."Hospital Tanjong Karang ini digabungkan bersama Hospital Sungai Buloh, Hospital Tengku Ampuan Jemaah Sabak Bernam Di bawah hospital kluster Selangor zon utara."Jadi Hospital Sungai Buloh akan menjadi hospital pemula dengan status baru sebagai hospital pakar minor," katanya kepada media selepas Majlis Perasmian Hospital Tanjong Karang yang dirasmikan Sultan Selangor Sultan Sharafuddin Idris Shah.


KPDN perluas libat urus dengan pembekal bahan mentah dan peniaga

BATU PAHAT, 10 Februari- Kementerian Perdagangan Dalam Negeri dan Kos Sara Hidup (KPDN) perluas libat urus kolaborasi bersama para pembekal bahan mentah dan para peniaga di seluruh negara bagi memastikan menu rahmah bertahan lama dalam usaha membantu golongan B40. Menurut menterinya, Datuk Seri Salahuddin Ayub libat urus mengenainya kini berada di peringkat akhir rundingan dan akan diumumkan minggu depan. "Kalau kolaborasi sinergi itu dapat kita lakukan, maka saya yakin ia akan bertahan lama kerana melibatkan semua pihak yang faham berkenaan hasrat kita untuk menyantuni golongan-golongan yang memerlukan dengan menu rahmah ini," katanya kepada pemberita selepas melancarkan Menu Rahmah di sebuah restoran di Parit Raja, Batu Pahat, Johor.  Sebanyak 30 bantuan bakul rahmah turut diserahkan kepada golongan B40 di sekitar Parit Raja.


Kumpulan kedua Pasukan SMART tiba di Istanbul

ISTANBUL, 10 Februari- Kumpulan kedua Pasukan Mencari dan Menyelamat Khas Malaysia (SMART) selamat tiba di Istanbul awal pagi Khamis.Mereka merupakan pasukan tambahan yang akan membantu oeprasi mencari dan menelyamatakibat gempa bumi di negara terbabit.Ketibaan pasukan penyelamat kedua di bawah seliaan Agensi Pengurusan Bencana Negara (NADMA) itu disambut Duta Besar Malaysia ke Turkiye Sazali Mustafa Kamal.Jurukamera RTM dan dua petugas Pertubuhan Berita Nasional Malaysia (Bernama) turut menyertai pasukan itu.Pasukan berkenaan dijadual menaiki penerbangan kedua ke Gaziantep yang terletak 1,136 kilometer dari Istanbul.

(Pasukan SMART memulakan tugas di kawasan gempa)


RTM rangkul dua Anugerah Media MSOH 2022

KUALA LUMPUR, 10 Februari- Radio Televisyen Malaysia (RTM) merangkul anugerah utama tempat pertama dan ketiga pada majlis Anugerah Media Persatuan Keselamatan dan Kesihatan Pekerjaan Malaysia (MSOSH) 2022, di sini, malam Khamis. Penyelia siaran RTM Perak, Paranthaman Nadarajan, 34, menang tempat pertama bagi kategori Media Penyiaran Radio dan Radio Dalam Talian menerusi laporan berita radio bertajuk 'Hati-hati Kebisingan Berterusan’ yang disiarkan pada 30 Jun tahun lalu sekali gus membawa pulang wang tunai bernilai RM2,500.“Laporan berita radio itu disiarkan untuk siaran radio negeri iaitu Perakfm mengenai masalah kehilangan pendengaran disebabkan pekerjaan yang terdedah dengan bunyi bising secara berterusan di tempat kerja dan bagaimana PERKESO membantu pekerja dalam masalah itu,” katanya ketika dihubungi RTM selepas menerima anugerah itu di Hotel Sunway Putra di sini malam tadi. Laporan Paranthaman yang berdurasi 30 minit berjaya menewaskan dua laporan berita BFM dan Astro Radio News yang dicalonkan dalam kategori yang sama.

(Paranthaman Nadarajan (kiri) membawa pulang wang tunai RM2,500)

Selain itu, rancangan Panorama Unit Majalah dan Dokumentari TV melalui episod ‘Wira Awangan’ yang diterbitkan oleh Rozihan Mohd Raji meraih tempat ketiga bagi kategori Penyiaran Televisyen dan Video Dalam Talian yang sama dan membawa pulang hadiah bernilai RM1,000.Hadiah kepada pemenang disampaikan Timbalan Menteri Sumber Manusia Mustapha Sakmud.Dalam majlis itu seramai sembilan pemenang menerima Anugerah MSOSH 2022 yang dipertandingkan melalui tiga kategori iaitu Media Cetak dan Portal Berita, Media Penyiaran Televisyen dan Video dalam Talian serta Media Penyiaran Radio dan Radio dalam Talian.Sementara itu, Mustapha mengucapkan tahniah kepada semua pengamal media atas pengiktirafan yang diperoleh.Beliau berharap pihak media akan melakukan lebih banyak liputan berkaitan isu kesihatan dan keselamatan dalam pekerjaan supaya maklumat yang berkaitan sampai kepada masyarakat di seluruh negara.“Ia sekali gus dapat membantu dalam mengurangkan kehilangan tenaga kerja yang boleh menyebabkan negara kehilangan produktiviti dan kerugian Keluaran Dalam Negara Kasar (KDNK),” katanya.

(Rozihan Mohd Raji (kiri) meraih tempat ke-3)

Anugerah MSOH ialah anugerah tahunan diperkenalkan sejak 2019 disampaikan kepada organisasi di Malaysia yang mempunyai prestasi cemerlang terhadap Keselamatan dan Kesihatan Pekerjaan (OSH). MSOH menganjurkan Anugerah Media MSOH 2022 bagi memberi pengiktirafan kepada pengamal media yang telah membuat laporan media melalui media cetak, media elektronik atau siaran radio berkaitan semua isu kesihatan dan keselamatan pekerjaan di tempat kerja atau di tempat awam sepanjang 2022.


KKM perlu teliti keperluan secara menyeluruh -Sultan Selangor

KUALA SELANGOR, 10 Februari- Sultan Selangor Sultan Sharafuddin Idris Shah menitahkan agar Kementerian Kesihatan (KKM) melihat keperluan fasiliti kesihatan di negeri berkenaan secara menyeluruh khususnya di hospital.Titah Baginda, dengan jumlah penduduk negeri melebihi tujuh juta orang dan merupakan paling ramai di Malaysia, ia semestinya memerlukan fasiliti kesihatan yang banyak di merata tempat serta mempunyai kemudahan peralatan terkini."Beta berkenan supaya perkhidmatan kesihatan yang diberikan di hospital perlulah mempunyai sistem pengurusan yang baik dan dikelolakan dengan cekap supaya ianya dapat menambah kapasiti perkhidmatan kesihatan di negeri Selangor," demikian titah baginda di sini.Titah baginda lagi, perkara tersebut juga menjurus kepada penyelenggaraan hospital supaya peralatan dan infrastruktur sentiasa dalam keadaan baik untuk memberikan perkhidmatan berkualiti tinggi kepada rakyat.Baginda berkenan merasmikan Hospital Tanjong Karang yang baharu dan diiringi Tengku Permaisuri Selangor Tengku Permaisuri Norashikin.Sultan Sharafuddin menzahirkan rasa gembira dan bersyukur dengan siap terbinanya Hospital Tanjong Karang baharu itu yang telah memulakan operasinya pada 10 Oktober 2022.


ASEAN perlu ambil tindakan bersama tangani isu pelarian Myanmar

THAILAND, 10 Februari- Perdana Menteri Datuk Seri Anwar Ibrahim mencadangkan agar ASEAN mengambil tindakan bersama dan bersepadu bagi menangani isu pelarian Myanmar.Tegas beliau, sebagai sebuah negara kecil terdapat had yang dapat Malaysia lakukan dalam menerima pelarian Rohingya. "Di Malaysia, terdapat hampir 200,000 pelarian dan sangat sedikit yang boleh kita lakukan kecuali meneruskan apa yang dipanggil penglibatan membina dengan junta Myanmar."Tetapi saya fikir Perdana Menteri (Prayut Chan-O-Cha), anda diletakkan dalam kedudukan yang lebih baik untuk menyatakan banyak kebimbangan kami bahawa isu tersebut perlu diselesaikan secara dalaman, memandangkan ia mempunyai kesan kepada rantau ini terutamanya di Malaysia, kami terima jumlah tertinggi pelarian Burma," katanya dalam sidang media khas bersama Perdana Menteri Thailand, Prayuth Chan o Cha di Rumah Kerajaan Thailand.


Kelulusan secara prinsip daripada kerajaan kepada MAHB

PUTRAJAYA, 9 Februari- Kabinet secara prinsip bersetuju dengan syarat material baharu Perjanjian Operasi (OA).Ia berkaitan memberikan konsesi kepada Malaysia Airport Holdings Bhd (MAHB) untuk mengoperasi, mengurus, menyelenggara dan membangun 39 lapangan terbang dan padang terbang di Malaysia sehingga tahun 2069.Menurut Menteri Pengangkutan Anthony Loke Siew Fook, "dengan keputusan jemaah menteri, perjanjian OA sebelum ini akan dibatalkan. Kerajaan akan menandatangani satu OA baru dengan MAHB sehingga tahun 2069. "Namun terdapat sedikit perbezaan, ia memberi fleksibaliti terhadap cara pambangunan lapangan terbang," katanya kepada pemberita di sini.Beliau optimis, ia akan membantu syarikat penerbangan untuk beroperasi dengan lebih efisien sekali gus mengurangkan bebanan pengguna melalui pengurangan harga tiket.Dalam perkembangan lain,beliau mengumumkan, Lapangan Terbang Antarabangsa Kuala Lumpur (KLIA) dan KLIA2 dijenamakan semula sebagai KLIA Terminal 1 dan KLIA Terminal 2.


MOSTI optimis peruntukan kementerian tidak dikurangkan

PUTRAJAYA, 9 Februari- Kementerian Sains, Teknologi dan Inovasi (MOSTI) optimis peruntukan kepada kementerian itu tidak akan dikurangkan dalam Belanjawan 2023.Perkara itu disebabkan kepentingan bidang berkenaan kepada masa depan negara yang lebih dinamik.Bagaimanapun jelas menterinya, Chang Lih Kang, pihaknya memahami kekangan kewangan yang dihadapi negara ketika ini."Saya harap boleh tambah tetapi saya juga faham keadaan ekonomi sedikit terbantut maka MOSTI harap sekurangnya kekalkan apa yang ada kalau lebih bonus. "Sains Teknologi amat penting bukan untuk sekarang tapi, untuk masa depan. Saya harap bajet takkan kurang," katanya kepada pemberita selepas Majlis Apresiasi Malaysia Techlympics di sini, hari ini. Sementara itu, ketika mengulas berkenaan pemotongan peruntukan pembangunan kepada ahli Parlimen oleh perdana menteri, beliau yang juga Ahli Parlimen Tanjung Malim bersetuju dengan perkara itu.Ia boleh dilakukan dengan kerjasama pihak swasta bagi membantu dan membangunkan rakyat di setiap kawasan.


Malaysia-Thailand perkukuh kerjasama dalam bidang tenaga dan ekonomi digital

(Foto Afiq Hambali/Pejabat Jabatan Perdana Menteri)

BANGKOK, 9 Februari- Malaysia dan Thailand mengukuhkan kerjasama dalam bidang tenaga dan ekonomi digital menerusi empat Memorandum Persefahaman (MoU).

MoU itu bakal menjadi batu loncatan kepada lebih banyak syarikat-syarikat teknologi tempatan menembusi pasaran Thailand.Pertukaran Mou melibatkan Syarikat utiliti negara, Tenaga Nasional Berhad (TNB) dan anak-anak syarikatnya iaitu TNB Renewables Sdn Bhd dan TNB Power Generation Sdn Bhd dengan tiga syarikat tenaga di Thailand bagi menyokong sektor industri tenaga di kedua-dua negara.Kesemua perjanjian yang dimeterai disaksikan kedua-dua pemimpin negara diantara syarikat-syarikat Malaysia dan Thailand.Sementara itu, Perbadanan Ekonomi Digital Malaysia (MDEC), agensi peneraju ekonomi digital di bawah seliaan Kementerian Komunikasi dan Digital (KKD) pula menandatangani MoU bersama Digital Economy Promotion Agency (DEPA), bagi mengukuhkan kerjasama ekonomi digital di antara Malaysia dan Thailand.Sejak tahun 2018 sehingga tahun 2022, syarikat teknologi tempatan telah berjaya mencatatkan RM140.81 juta nilai eksport ke Thailand.Pada tahun 2022, Thailand merupakan rakan dagangan ketujuh terbesar Malaysia di peringkat global dan ketiga terbesar dalam kalangan negara-negara anggota ASEAN.Dengan jumlah dagangan bernilai RM122.03 bilion, iaitu peningkatan sebanyak 17.9 peratus berbanding nilai yang dicatatkan pada tahun 2021.


Konflik selatan Thailand, Malaysia tidak akan benarkan sebarang keganasan

(Perdana Menteri, Datuk Seri Anwar Ibrahim dan rakan sejawatannya, Prayuth Chan o Cha dalam sidang media khas di Rumah Kerajaan Thailand/JPM)

BANGKOK, 9 Februari- Malaysia tidak akan membenarkan sebarang bentuk keganasan dalam menyelesaikan konflik di selatan Thailand.

Menurut Perdana Menteri Datuk Seri Anwar Ibrahim sebagai keluarga dan jiran yang baik, Malaysia akan melakukan apa sahaja yang perlu untuk membantu.Beliau berkata Malaysia turut berperanan sebagai fasilitator bagi proses dialog damai dalam menamatkan konflik.

(Perdana Menteri Datuk Seri Anwar Ibrahim)

"Itulah sebabnya kami bersetuju melantik seorang fasilitator yang boleh diterima, daripada seorang pesara Ketua Angkatan Tentera kami, yang dikenali untuk bertugas dan membantu menghulur bantuan kami", katanya."Melalui pelaburan, perdagangan dan pembangunan, saya sangat optimis kita dapat menyelesaikannya. Malangnya konflik kecil ini telah membawa kepada banyak ketegangan, kebencian dan ketidakpercayaan. "Kita perlu merayu kepada semua pasukan kita sama ada di Thailand, Selatan atau malah sesetengah di Malaysia untuk memahami dan menghargai bahawa keamanan mesti menjadi pertimbangan utama", katanya.Sebelum ini, bekas Panglima Angkatan Tentera, Tan Sri Zulkifli Zainal Abidin telah dilantik sebagai Ketua Fasilitator Kerajaan Malaysia bagi Proses Dialog Damai di Selatan Thailand yang baharu, berkuat kuasa 1 Januari 2023.Beliau bercakap dalam sidang media khas bersama Perdana Menteri Thailand, Prayuth Chan o Cha di Rumah Kerajaan Thailand.


Dua sekolah di Rembau terima dana PAAB RM25,000

REMBAU, 9 Februari- Dua buah sekolah di daerah ini dipilih menerima dana melalui program tanggungjawab sosial korporat (CSR) Pengurusan Aset Air Berhad (PAAB) School Sustainability.Menurut Ketua Pegawai Operasi PAAB, Zulkiflee Omar, sekolah dipilih ialah Sekolah Kebangsaan (SK) Astana Raja dan SK Tun Haji Abdul Malek.Kedua-dua sekolah berkenaan masing-masing menerima dana berjumlah RM25,000.'Pemilihan kedua-dua buah sekolah tersebut berdasarkan kedudukannya yang terletak dalam jajaran projek pembinaan Loji Rawatan Air Sawah Raja Fasa 2 serta kerja-kerja pemasangan paip air dan tangki imbangan Bukit Sembilan di sekitar daerah Rembau," katanya kepada pemberita di sini.

(Kedua-dua sekolah berkenaan masing-masing menerima dana berjumlah RM25,000)


Penyelenggaraan jalan antara tumpuan Belanjawan 2023

IPOH, 9 Februari- Isu penyelenggaraan jalan Persekutuan dan program perumahan untuk orang asli antara perkara dibangkitkan sepanjang Jelajah Dialog Belanjawan 2023.  Timbalan Menteri Kewangan Datuk Seri Ahmad Maslan berkata selain itu, tumpuan juga masih kekal kepada usaha menangani kedudukan ekonomi negara, melaksanakan reformasi institusi, pengurusan bencana dan merapatkan jurang pembangunan antara wilayah.  Jelajah tersebut merupakan salah satu persiapan Kementerian Kewangan bagi penyediaan Belanjawan 2023 yang akan dibentangkan pada 24 Februari ini. "Lebuh raya Gerik-Jeli, lebuh raya Simpang Pulai-Blue Valley, lebuh raya Tapah-Ringlet di mana jalan-jalan yang berkaitan dengan jalan Persekutuan itu kurang diberi perhatian daripada segi penyelenggaraan dan ia berlaku di banyak negeri. Isu ini perlu diberi keutamaan," katanya ketika ditemui pemberita di sini.Ditanya sama ada kerajaan akan memperkenalkan semula Cukai Barang dan Perkhidmatan (GST) dalam Belanjawan 2023, Ahmad Maslan berkata perkara tersebut belum diputuskan lagi.

(Jelajah tersebut merupakan salah satu persiapan Kementerian Kewangan bagi penyediaan Belanjawan 2023 yang akan dibentangkan pada 24 Februari ini)


Mudahkan urusan perniagaan, tingkatkan pembangunan usahawan negara

(Timbalan Perdana Menteri, Datuk Seri Dr Zahid Hamidi)

KUALA LUMPUR, 9 Februari- Kerajaan komited mewujudkan persekitaran ekonomi yang mampu memenuhi potensi setiap lapisan masyarakat.

Timbalan Perdana Menteri, Datuk Seri Dr Zahid Hamidi berkata beberapa langkah akan diambil kerajaan bagi memudahkan urusan perniagaan dan meningkatkan pembangunan usahawan negara."Kerajaan akan terus berusaha mengurangkan karenah birokrasi yang menghalang perniagaan dan usahawan untuk mengaut keuntungan, membayar bahagian cukai mereka yang saksama, dan mewujudkan pekerjaan berkualiti adalah sesuatu perkara yang baik, ia mesti dipermudahkan di semua peringkat kerajaan sama ada peringkat Perpersekutuan, negeri atau tempatan", katanya.Beliau turut menyarankan para usahawan mencipta lembaran perniagaan baharu, seiring dengan perubahan lanskap sosio ekonomi semasa.Beliau bercakap demikian ketika menghadiri Seminar pemasaran keusahawan anjuran Markplus Institute ASEAN.

(Datuk Seri Dr Ahmad Zahid Hamidi (kanan) menerima sijil penghargaan daripada Pengasas dan Pengerusi MCORP, Hermawan Kartajaya (tengah)/BERNAMA)


Hanya 4,900 suri rumah di Kedah daftar, carum SKSSR - PERKESO

KOTA SARANG SEMUT, 9 Februari-  Hanya 4,900 suri rumah di Kedah telah mendaftar dan mencarum dalam Skim Keselamatan Sosial Suri Rumah (SKSSR). Pengarah PERKESO Kedah, Rafidah Abd Rahim berharap kesemua suri rumah di negeri itu dapat mendaftar dengan skim terbabit kerana pelbagai kemudahan dan perlindungan disediakan jika mereka hilang upaya kekal dan keilatan.Hanya dengan bayaran RM120 setahun atau RM10 sebulan, suri rumah warganegara Malaysia berusia kurang daripada 55 tahun layak menyertai skim itu.  "Skim ini diberi kepada kaum wanita yang menguruskan rumah tangga tidak kira sepenuh masa atau sambilan. Ia dapat memartabatkan kaum wanita di negeri ini," katanya kepada pemberita di sini.SKSSR yang diperkenalkan dibawah Akta Keselamatan Sosial Suri Rumah bertujuan memberi perlindungan kepada suri rumah yang mengalami kemalangan, penyakit atau insiden berkaitan rumah tangga.

(Hanya dengan bayaran RM120 setahun atau RM10 sebulan, suri rumah warganegara Malaysia berusia kurang daripada 55 tahun layak menyertai skim itu)


Pesakit mental terjun dari jambatan Sungai Paka, ditemukan lemas

KEMAMAN, 9 Februari- Tindakan seorang pesakit mental yang terjun dari jambatan Sungai Paka, Dungun semalam berakhir tragedi apabila ditemukan lemas pada petang tadi. Ketua Polis Daerah Dungun, Superintenden Baharudin Abdullah berkata mangsa dikenali Muhammed Hafiz Azizul Shahizan berusia 31 tahun."Mangsa ditemukan terapung pada pukul 4.10 petang tadi kira-kira 20 meter dari lokasi kejadian. Beliau ditemukan tersangkut pada batang kayu," katanya kepada pemberita di sini.Katanya, tiada sebarang unsur jenayah dalam insiden tersebut.Mayat mangsa kemudian dibawa ke Hospital Dungun untuk bedah siasat.

(Katanya, tiada sebarang unsur jenayah dalam insiden tersebut)


Diaspora Malaysia perkukuh budaya, kerjasama Malaysia-Thailand

BANGKOK, 9 Februari- Diaspora Malaysia memainkan peranan penting kepada pengukuhan budaya dan kerjasama antara Malaysia-Thailand.Jelas Perdana Menteri, Datuk Seri Anwar Ibrahim, mereka berhak mendapat pentadbiran yang sempurna, bertanggungjawab dan menerapkan prinsip akauntabiliti demokrasi telus.Semasa sesi dialog dan minum petang, siang tadi, kira-kira 300 diaspora Malaysia di Thailand berkongsi perasaan teruja kerana dapat berkongsi dan berbincang bersama perdana menteri.Menurut diaspora Malaysia yang hadir, Haiperoi Inung, beliau berasa gembira apabila mengetahui perdana menteri akan bertemu mereka di sini."Saya berasa gembira apabila mengetahui perdana menteri akan bertemu kami di sini. Saya berharap perdana menteri dapat membina lebih banyak kerjasama dengan Thailand, sekali gus membina banyak peluang pekerjaan dan perniagaan dengan Thailand," katanya ketika ditemui pemberita di sini.Seorang lagi diaspora Malaysia, Jamil Salleh pula berharap kerjasama antara Malaysia dan Thailand semakin bertambah."Saya telah berada di sini bermula dari tahun 2000 dan berkahwin dengan orang Thailand. Sebagai seorang ahli perniagaan, saya berharap dengan kedatangan perdana menteri di sini dapat mengeratkan dan menambahkan lagi perniagaan untuk warga Malaysia di Thailand,".

(Semasa sesi dialog dan minum petang, siang tadi, kira-kira 300 diaspora Malaysia di Thailand berkongsi perasaan teruja kerana dapat berkongsi dan berbincang bersama Perdana Menteri)


Belanjawan 2023: Sektor pertanian akan diberi peruntukan lebih tinggi

KUALA LUMPUR, 9 Februari- Sektor pertanian akan menerima peruntukan lebih tinggi dalam Belanjawan 2023.

Menteri Ekonomi, Rafizi Ramli berkata ini bagi menggalakkan orang ramai berkecimpung dalam sektor pertanian. Ia sekali gus meningkatkan produktiviti dan mengurangkan kebergantungan import.

"Ia mampan, sebab selalunya yang berlaku lepas-lepas ialah dia tanam sekali, selepas itu dia tidak mahu tanam semula. Jadi sebenarnya cabaran utama ialah memastikan bahawa ekosistem itu adalah benar-benar teguh kerana selalunya kadang-kadang kita hanya bagi insentif dan galakan", katanya.

Beliau berkata demikian kepada media selepas pelancaran laporan Pemantauan Ekonomi Malaysia oleh Bank Dunia Edisi Februari 2023 bertajuk, Memperluas Sempadan Digital Malaysia di ibu negara.Sementara itu, kerajaan akan berusaha memastikan angka pertumbuhan ekonomi yang baik dapat diterjemahkan kepada impak yang boleh dilihat dan dirasai oleh semua rakyat.Penambahbaikan seterusnya dalam perbelanjaan domestik dan pasaran buruh diharap akan membuka ruang bagi penetapan dasar untuk gaji dan upah lebih tinggi pada masa hadapan.


Pendigitalan kerajaan, untuk capai ekonomi digital berdaya tahan

KUALA LUMPUR, 9 Februari- Pendigitalan di peringkat kerajaan perlu berada di tahap yang baik bagi memastikan Malaysia mencapai ekonomi digital yang berdaya tahan.

Menurut Menteri Ekonomi Mohd Rafizi Ramli, ini khususnya di sektor perkhidmatan yang menjadi penghubung utama dalam proses libat urus sektor perniagaan."Jadi untuk mendigitalkan masyarakat dan menaik taraf ekonomi kita, kerajaan perlu cepat dan deras, itu tidak cukup dengan hanya contohnya menawarkan khidmat melalui laman web. Keseluruhan khidmat kerajaan itu mestilah berdasarkan proses digital", katanya kepada media selepas pelancaran Pemantauan Ekonomi Malaysia Bank Dunia Edisi Februari 2023 bertajuk, Memperluas Sempadan Digital Malaysia di ibu negara.Kerajaan akan turut meningkatkan pendigitalan secara menyeluruh dengan mempercepatkan inisiatif MyDigital.Tambahnya, kesan pelaksanaan pendigitalan di peringkat kerajaan secara menyeluruh akan turut melonjakkan pertumbuhan sektor swasta termasuk peluang pekerjaan.


Lawatan rasmi ke Thailand, PM diberi sambutan negara

BANGKOK, 9 Februari- Perdana Menteri, Datuk Seri Anwar Ibrahim diberikan sambutan negara dalam lawatan rasmi beliau ke Thailand.  Sambutan itu diadakan di Rumah Kerajaan Thailand petang tadi. Sebaik tiba, Anwar disambut Perdana Menteri Thailand, Prayut Chan-o-cha di kediaman rasminya.  Lagu kebangsaan kedua-dua negara dimainkan sebelum Anwar yang diiringi Prayut memeriksa barisan kawalan kehormat yang terdiri daripada anggota pasukan keselamatan perdana menteri.  Perdana menteri kemudian diperkenalkan dengan menteri Kabinet Thailand sebelum kedua-dua pemimpin meneruskan agenda perbincangan.  Dalam lawatan rasmi kali ini, perdana menteri diiringi Menteri Luar Datuk Seri Dr. Zambry Abd Kadir, Menteri Dalam Negeri, Datuk Seri Saifuddin Nasution Ismail, Menteri Sumber Asli, Alam Sekitar dan Perubahan Iklim, Tuan Nik Nazmi Nik Ahmad, serta para pegawai kerajaan daripada kementerian dan agensi yang berkaitan.  Kedua-dua pemimpin kemudiannya mengadakan mesyuarat tertutup, diikuti mesyuarat dua hala antara delegasi Malaysia dan Thailand.


KKDW perlu manfaatkan teknologi komunikasi dan digital

PUTRAJAYA, 9 Februari- Semua jabatan dan agensi di bawah Kementerian Kemajuan Desa dan Wilayah (KKDW) perlu manfaatkan teknologi komunikasi dan digital untuk menyalurkan maklumat kepada komuniti luar bandar.Timbalan Perdana Menteri, Datuk Seri Dr Ahmad Zahid Hamidi yang juga Menteri Kemajuan Desa dan Wilayah berkata capaian Internet serta penggunaan telefon pintar boleh digunakan untuk mengumpul data berkaitan kumpulan sasar.

(Timbalan Perdana Menteri, Datuk Seri Dr Ahmad Zahid Hamidi)

"Saya lihat interaktif melalui data-data yang kemudian di proses, dianalisis secara kritikal oleh agensi dan jabatan dan kementerian adalah suatu bentuk proses membuat keputusan, malah boleh dikongsi dengan kementerian-kementerian lain dalam merangka dasar-dasar yang terkini serta dekat dengan denyut nadi rakyat", katanya ketika berucap dalam Majlis Perhimpunan Bulanan kementerian itu di Putrajaya.Datuk Seri Dr Ahmad Zahid turut mengingatkan warga KKDW supaya tidak meninggalkan interaksi sesama insan sebaliknya mengaduninya dengan kebijaksanaan seiring perkembangan teknologi dan digital.


Kerjasama rapat Malaysia-Thailand, perhebat beberapa sektor dalam negara- PM

(Perdana Menteri berucap pada Majlis Minum Petang bersama Diaspora Malaysia di Thailand/JPM)

BANGKOK, 9 Februari- Malaysia mahu bekerjasama lebih rapat dengan Thailand bagi memperhebat beberapa sektor dalam negara. Perdana Menteri, Datuk Seri Anwar Ibrahim berkata Thailand mempunyai kelebihan dalam bidang keselamatan makanan, teknologi maklumat dan pengangkutan.  Menurut Datuk Seri Anwar, Malaysia berminat untuk meningkatkan hubungan bilateral dengan Thailand juga kerana ia dapat memberi manfaat kepada kedua-dua negara.

(Perdana Menteri, Datuk Seri Anwar Ibrahim/JPM)

"Thailand mempunyai bidang-bidang tersebut, termasuk keselamatan makanan. Malaysia lebih cemerlang dalam sektor getah dan sawit. Bagaimanapun, dalam isu makanan, umumnya kita ketinggalan, itu penting. Beberapa bidang lain iaitu teknologi maklumat (IT), pengangkutan, tenaga, Thailand lebih ke hadapan. Kita mesti manfaatkan. Meningkatkan hubungan dua hala dengan Thailand akan memberi manfaat kepada kedua-dua negara. Keutamaan kami adalah untuk menyelesaikan kedua-dua isu."Menteri-menteri dan Timbalan Menteri yang lain dalam perjalanan singkat ini, mesej jelas bahawa kita akan melakukan apa sahaja yang perlu untuk memastikan hubungan itu adalah cemerlang dan menggunakannya untuk kepentingan rakyat kita sendiri, dari segi keselamatan, mata pencarian, perdagangan, pelaburan, aktiviti bersama, usaha bersama dalam perniagaan dan perdagangan. Tetapi ia harus melangkaui ekonomi dan keselamatan kepada budaya dan pendidikan, begitu banyak persamaan, cabaran yang kita hadapi bersama", katanyaPerdana Menteri berucap pada Majlis Minum Petang bersama Diaspora Malaysia di Thailand.  Dalam ucapan sama, Datuk Seri Anwar mahu menyelesaikan beberapa isu membabitkan kedua-dua negara yang masih tertangguh.  Perdana Menteri tiba di Bangkok pukul 1.00 tengah hari waktu tempatan bagi lawatan rasmi selama dua hari ke Thailand.


Lebih 300,000 peranti telah diagihkan kepada penerima PerantiSiswa

KUALA LUMPUR, 9 Februari- Sebanyak 315,760 atau 86 peratus peranti diagihkan kepada penerima PerantiSiswa daripada 366,843 pemohonan yang diluluskan setakat 9 Februari 2023.Menteri Komunikasi dan Digital Fahmi Fadzil berkata bagi mempercepat pengagihan baki 51,083 (14 %) penerima, terdapat dua sesi pengagihan akan dilaksanakan."Penjadualan pengagihan ke institusi penerima yang disegerakan."Pusat Pengagihan PerantiSiswa (PPPs) akan digerakkan serentak di seluruh negara dari 17 hingga 19 Feb (sesi pertama), 24 hingga 26 Feb (sesi kedua) dan 3 hingga 5 Mac (sesi ketiga) di pelbagai institusi pendidikan tinggi yang ditentukan di setiap negeri.Beliau berkata pengagihan secara berpusat memberikan fleksibiliti kepada penerima untuk memilih pusat agihan dan sesi yang bersesuaian tanpa mengira lokaliti institusi penerima asal", katanya menerusi satu kenyataan hari ini.“Ini bermaksud pelajar yang sedang bercuti, sedang menjalani latihan industri atau apa-apa sebab yang berkaitan dapat mengambil peranti di PPPs yang terdekat pilihan masing-masing,” katanya."Permohonan yang telah lulus tetapi belum diagihkan peranti akan menerima notifikasi, dan boleh memilih pusat agihan serta sesi bersesuaian dengan mengakses akaun platform yang sama semasa permohonan di pautan https://perantisiswa.kkd.gov.my bermula hari ini.

(Menteri Komunikasi dan Digital Fahmi Fadzil/BERNAMA)

Sesi pertama iailah Universiti Malaysia Perlis (UniMAP) Arau, Universiti Utara Malaysia (UUM) di Sintok, Universiti Sains Malaysia (USM - Induk), Georgetown, Universiti Pendidikan Sultan Idris (UPSI), Tanjong Malim, Perak, Universiti Kebangsaan Malaysia (UKM), Bangi, Universiti Sains Islam Malaysia (USIM), Nilai dan Universiti Teknikal Malaysia Melaka (UTeM), Durian Tunggal, Melaka."Sesi pertama turut melibatkan Universiti Teknologi Malaysia (UTM) di Skudai dan Universiti Tun Hussein Onn Malaysia (UTHM Kampus Induk), Parit Raja di Johor; Universiti Islam Antarabangsa Malaysia (Kampus Gambang) di Pahang serta Universiti Malaysia Kelantan (UMK Kampus Bachok) di Kelantan.Manakala, sesi kedua pula melibatkan Universiti Teknologi MARA (UiTM) kampus Arau, UiTM Kampus Sungai Petani, UiTM Kampus Permatang Pauh, Universiti Sultan Azlan Shah (USAS), Kuala Kangsar, Universiti Putra Malaysia (UPM Kampus Serdang), dan Universiti Malaya (UM), Kuala Lumpur."Sesi kedua juga melibatkan UiTM Kampus Kuala Pilah, UiTM Kampus Alor Gajah di Lendu, Melaka, UiTM Kampus Segamat dan Politeknik Mersing di Johor, UiTM Kampus Raub di Pahang, Universiti Sultan Zainal Abidin (UniSZA) di Gong Badak, Terengganu, UiTM Kuala Terengganu, Chendering, UiTM Machang di Kelantan, UiTM Kampus Samarahan 1 dan UiTM Kampus Samarahan 2 di Sarawak. Universiti Malaysia Sabah di Kota Kinabalu serta Universiti Malaysia Sarawak di Kota Samarahan dan UiTM Kampus Mukah 2 di Sarawak pula akan melibatkan sesi pertama dan kedua, manakala UiTM Shah Alam, Selangor melibatkan sesi ketiga.


Empat nelayan Myanmar ditahan di Kuala Kurau - Maritim Malaysia

(Foto Facebook Agensi Penguatkuasaan Maritim Malaysia)

KUALA KURAU, 9 Februari- Agensi Penguatkuasaan Maritim Malaysia (Maritim Malaysia) menahan sebuah bot bersama empat nelayan warga Myanmar semalam.Pengarah Zon Maritim Kuala Kurau, Komander Maritim Mohamad Najhan Azman Hamid berkata kesemua mereka ditahan kedudukan 7.3 batu nautika barat daya Pulau Pasir Hitam di sini. "Semasa rondaan pada pukul 1.45 tengah hari, Maritim Malaysia telah mengesan sebuah bot yang sedang melakukan aktiviti perikanan di kawasan itu."Hasil Pemeriksaan mendapati, seramai empat kru nelayan warga Myanmar termasuk tekong masing-masing berumur antara 17 hingga 14 tahun tidak memiliki dokumen pengenalan diri yang sah. "Pemeriksaan terhadap dokumen pula mendapati, bot berkenaan memiliki lesen yang sah, namun tidak diusahakan sendiri oleh pemiliknya serta tiada kebenaran menggajikan pekerja warga asing," katanya menerusi kenyataan. Kesemua nelayan, bot serta peralatan menangkap ikan telah di bawa ke Jeti Zon Maritim Kuala Kurau untuk tindakan lanjut.  Kes disiasat di bawah Seksyen 6(1)(C) Akta Imigresen 1959/63 kerana tidak memiliki dokumen pengenalan diri yang sah dan Seksyen 8(b) Akta Perikanan 1985 kerana melanggar syarat sah lesen.


Pesuruhjaya PAS perak mohon maaf, kes saman fitnah Anwar selesai

KUALA LUMPUR, 9 Februari- Kes saman fitnah oleh Datuk Seri Anwar Ibrahim terhadap Razman Zakaria selesai apabila Pesuruhjaya PAS Perak itu membuat permohonan maaf secara terbuka kepada Perdana Menteri di Mahkamah Tinggi Taiping hari ini.Saman berkenaan berhubung ucapan Razman yang didakwa mengaitkan Pengerusi Pakatan Harapan itu membawa agenda songsang lesbian, gay, biseksual dan transgender (LGBT).Razman selaku defendan tunggal, yang membacakan kenyataan permohonan maaf di hadapan Pesuruhjaya Kehakiman Noor Ruwena Md Nurdin berkata ucapannya itu telah menyinggung perasaan dan memfitnah Anwar.“Saya ingin menzahirkan bahawa ungkapan saya telah mencetuskan keburukan moral dan menjejaskan reputasi baik Yang Amat Berhomat (Anwar) serta menyebabkan rasa malu, kerosakan dan kesusahan yang teruk dan tidak terukur.“Saya mengambil kesempatan ini untuk menarik balik semua fitnah dan tuduhan yang dilemparkan kepada Yang Amat Berhomat dan menyatakan kekesalan serta permohonan maaf saya yang tidak terhingga atas ungkapan tersebut. Saya berjanji tidak akan mengulangi ungkapan itu dalam apa jua bentuk, cara atau sebagainya pada masa hadapan,” katanya.Mahkamah kemudian merekodkan penyelesaian yang dicapai oleh kedua-dua pihak.Anwar diwakili peguam Datuk S. N. Nair, Jaden Phoon Wai Ken dan Wong Guo Jin manakala peguam Datuk Naran Singh mewakili Razman.Nair ketika dihubungi Bernama mengesahkan perkara tersebut dan memaklumkan bahawa anak guamnya menerima permohonan maaf itu.

(Perdana Menteri, Datuk Seri Anwar Ibrahim)

Anwar selaku plaintif memfailkan saman itu pada 5 Dis 2022, mendakwa pada 6 Nov tahun lepas defendan telah memberikan ucapan tersebut semasa kempen Pilihan Raya Umum Ke-15 di pasar malam Tebuk Pancur.Beliau berkata ucapan berkenaan disiarkan secara langsung melalui klip video di akaun Facebook defendan, yang mendapat tontonan melebihi 94,400 kali, melebihi 5,100 reaksi, 429 kali perkongsian dan melebihi 2,600 komen sehingga hari ini.Menurut Presiden PKR itu, siaran video langsung Facebook tersebut kemudian diterbitkan menerusi artikel bertarikh 6 Nov 2022 dalam Bahasa Malaysia dan Bahasa Inggeris, di dalam sebuah portal berita.Ahli Parlimen Tambun itu berkata kata-kata fitnah tersebut dibuat untuk menjatuhkan reputasinya dan dakwaan dalam artikel berkenaan adalah tidak benar, kerana plaintif sentiasa memperjuangkan ajaran dan nilai teras Islam selain mendakwa ia dibuat bertujuan untuk mencemarkan nama baiknya, dengan menghasut orang ramai serta menimbulkan kebencian terhadapnya dan partinya semasa tempoh berkempen untuk PRU15.Oleh itu, plaintif menuntut ganti rugi am, pampasan, teruk dan teladan serta memohon perintah injunksi untuk menghalang defendan atau ejennya daripada terus mengungkapkan atau menyebabkan penerbitan artikel memfitnah yang serupa selain menuntut kos, faedah dan relif lain yang sesuai.- BERNAMA


KEMAS akan tambah baik modul PPI

(Datuk Seri Dr Ahmad Zahid Hamidi (empati, kiri) dan timbalannya Datuk Rubiah Wang (tiga, kiri) menunjukkan Pelan Strategik 2022-2026 KEMAS pada majlis Perhimpunan Bulanan Kementerian Kemajuan Desa dan Wilayah (KKDW) Bulan Februari/BERNAMA)

PUTRAJAYA, 9 Februari- Jabatan Kemajuan Masyarakat (KEMAS) akan menambah baik modul Penghayatan Pendidikan Islam (PPI) melibatkan 10,741 Taman Bimbingan Kanak-Kanak (TABIKA) di seluruh negara bermula sesi persekolahan 2023.Timbalan Perdana Menteri, Datuk Seri Dr Ahmad Zahid Hamidi berkata PPI akan memberi fokus kepada pengisian modul, tenaga pengajar bertauliah serta kaedah pembelajaran yang interaktif.Beliau yang juga Menteri Kemajuan Desa dan Wilayah memaklumkan ia selari dengan hasrat kerajaan untuk melahirkan masyarakat dan negara madani"Perimbangan pendidikan itu, dunia dan ukhrawi harus diberikan nafas semula dalam kurikulum tabika KEMAS ini.

(Timbalan Perdana Menteri, Datuk Seri Dr Ahmad Zahid)

"Ini penting kerana kita mahu sahsiah, personaliti yang akhirnya akan menyumbang kepada pembentukan masyarakat madani dan negara madani berdasarkan kemajmukan perbezaan bangsa, budaya dan agama, ada keserasian semua pelajar-pelajar apabila mereka berada di peringkat pertengahan", katanya.Beliau ditemui dalam sidang media selepas merasmikan pelancaran Pelan Strategik 2022-2026 di Majlis Perhimpunan Bulanan kementerian itu di Putrajaya.KEMAS mempunyai 159,295 orang kanak-kanak berusia 5 sehingga 6 tahun beragama Islam daripada jumlah keseluruhan 208,358 murid.Manakala, 9,375 orang pendidik masyarakat TABIKA beragama Islam daripada 10,059 orang secara kumulatif yang akan terlibat dalam modul baharu berkenaan.


Siasatan segera berhubung kemalangan di Genting Highlands

PUTRAJAYA, 9 Februari- Siasatan segera akan dijalankan terhadap kemalangan melibatkan sebuah van yang terbabas di Kilometer 4.8 Jalan Genting Highlands, Bentong, Pahang semalam.Menteri Pengangkutan, Anthony Loke berkata, Agensi Pengangkutan Awam Darat (APAD) dan Jabatan Pengangkutan Jalan (JPJ) akan melakukan siasatan terhadap syarikat operator van persiaran yang membawa mangsa terbabit.Pada masa sama, Institut Penyelidikan Keselamatan Jalan Raya Malaysia (MIROS) turut diminta untuk menjalankan siasatan dan mengkaji punca kemalangan.

(Nahas yang membabitkan sebuah van di Jalan Genting Highlands, Bentong, Pahang, semalam)

“Jadi pihak MIROS akan bertanggungjawab untuk mengkaji keselamatan keadaan jalan di sana”, katanya pada sidang media di Putrajaya.Beliau berkata, MIROS juga akan melaporkan hasil dapatan berhubung kemalangan itu kepada kementerian PengangkutanAnthony Loke merakamkan ucapan takziah kepada keluarga mangsa yang terbunuh dalam kemalangan itu.Tujuh mangsa dilaporkan maut dalam kemalangan yang membabitkan sebuah van di Jalan Genting Highlands, Bentong, Pahang, semalam.


Bajet 2023 tumpu isu kos sara hidup

BESTARI JAYA, 9 Februari - Bajet 2023 akan tertumpu kepada usaha mengurangkan beban kos sara hidup yang tinggi.Perdana Menteri, Datuk Seri Anwar Ibrahim berkata ia sekali gus menjamin kesejahteraan rakyat.  "Bajet 2023 yang akan dibentangkan Februari ini akan menangani defisit, untuk digital dan untuk keselesaan rakyat serta kos sara hidup," katanya selepas menyampaikan Syarahan Ulung Kursi Siddiq Fadzil bertajuk ‘Reformasi Pendidikan Untuk Kesejahteraan Masa Depan Malaysia’ di Universiti Selangor (UNISEL), Kampus Bestari Jaya, di sini. Menurut Anwar, perkara lain akan diumumkan ketika pembentangan akan datang.Bajet 2023 akan dibentangkan di Parlimen pada 24 Februari ini.


KLIA, KLIA2 dijenamakan semula sebagai KLIA Terminal 1, KLIA Terminal 2

PUTRAJAYA, 9 Februari- Lapangan Terbang Antarabangsa Kuala Lumpur (KLIA) dan KLIA2 bakal dijenamakan semula sebagai KLIA Terminal 1 dan KLIA Terminal 2.

Menteri Pengangkutan, Anthony Loke berkata kabinet bersetuju dengan cadangan tersebut yang dijangka membantu meningkatkan daya saing global perkhidmatan pengangkutan udara negara."Dengan keputusan jemaah menteri OA sebelum perjanjian sebelum ini akan dibatalkan, kerajaan akan menandatangani satu OA baru dengan MAHB sehingga tahun 2069. Tetapi, apa yang beza, ia memberi banyak fleksibiliti terhadap cara pambangunan lapangan terbang", katanya dalam sidang media di Kementerian Pengangkutan, Putrajaya.Cadangan untuk menandatangani Perjanjian Operasi (OA 2023) antara kerajaan dan Malaysia Airports Holdings Berhad (MAHB) serta cadangan penjenamaan semula KLIA dan KLIA2 memainkan peranan penting dalam menentukan kelestarian KLIA, selain pertumbuhan di lapangan terbang seluruh negara.

Beliau optimis, ia akan membantu syarikat penerbangan untuk beroperasi dengan lebih efisyen sekali gus mengurangkan bebanan pengguna melalui pengurangan harga tiket.Keputusan kabinet pada 2 Februari lalu bersetuju secara prinsip dengan syarat baharu perjanjian berkenaan memberikan konsesi kepada MAHB untuk mengoperasi, mengurus, menyelenggara dan membangun 39 lapangan terbang serta padang terbang sehingga tahun 2069.Perjanjian itu bakal dimuktamadkan dan ditandatangani selewat-lewatnya sebelum akhir suku pertama tahun ini.Syarat baharu di bawah OA 2023 ini membolehkan kerajaan dan MAHB melaksanakan pelan pembangunan komersial lebih berdaya saing dan berpotensi meningkatkan pendapatan kerajaan melalui perkongsian hasil ke atas tanah milik kerajaan yang dibangunkan MAHB.Ia akan membolehkan MAHB merencana perancangan pembangunan jangka panjang lebih baik bagi semua lapangan terbang di bawah seliaannya.


PM tiba di Thailand untuk lawatan rasmi dua hari

(Foto Afiq Hambali/ Pejabat Jabatan Perdana Menteri)

BANGKOK, 9 FEBRUARI- Perdana Menteri, Datuk Seri Anwar Ibrahim, tiba di Bangkok untuk lawatan rasmi dua hari bagi mempertingkatkan lagi kerjasama dua hala antara Malaysia dan Thailand.Sebaik tiba di Terminal 2 Lapangan Terbang Tentera Udara Diraja Thailand pada pukul 1.00 tengah hari waktu tempatan, Perdana Menteri disambut Timbalan Perdana Menteri yang juga Menteri Luar Thailand, Don Pramudwinai.Lawatan julung kali Anwar ke Bangkok adalah atas jemputan Perdana Menteri Thailand, Prayut Chan o-cha.Mengiringi Anwar ialah isterinya, Datuk Seri Dr. Wan Azizah Wan Ismail serta Menteri Luar Datuk Seri Dr. Zambry Abd Kadir, Menteri Dalam Negeri, Datuk Seri Saifuddin Nasution Ismail, Menteri Sumber Asli, Alam Sekitar dan Perubahan Iklim, Tuan Nik Nazmi Nik Ahmad, serta para pegawai kerajaan dari kementerian dan agensi yang berkaitan.


Menu Rahmah: Hidangan seimbang pada harga lebih murah

ANGKASAPURI, 9 Februari-Menu Rahmah, langkah tepat dalam usaha memperkenalkan konsep makanan seimbang bagi semua lapisan masyarakat. Menurut Pegawai Dietetik USM, Nor Elyana Awang@Nawi, berdasarkan Tinjauan Kebangsaan Kesihatan dan Morbiditi 2019, hampir 90 peratus rakyat tidak mengambil saranan sayur-sayuran dan buah-buahan yang mencukupi. Justeru Menu Rahmah dapat memastikan rakyat terutama golongan B40 dapat menikmati hidangan yang mengandungi makronutrien lengkap pada harga lebih murah."Inisiatif menu Rahmah sangat bagus sebab mampu ubah cara hidup atau amalan rakyat Malaysia. Kita boleh jadikan menu ini sebagai usaha bagi jadikan rakyat Malaysia makan dengan lebih sihat", katanya ditemui ketika menjadi tetamu dalam rancangan Selamat Pagi Malaysia di sini.

(Pegawai Dietetik USM, Nor Elyana  Awang @ Nawi/FOTO RTM)


Konsep Islah perlu ada pada setiap Penjawat Awam-KSN

PUTRAJAYA, 9 Februari-Konsep Islah seharusnya diterapkan dalam setiap agensi kerajaan demi membawa perubahan ke arah kebaikan negara.Ketua Setiausaha Negara, Tan Sri Mohd Zuki Ali berkata, ini sejajar dengan hasrat Perdana Menteri agar penambahbaikan berterusan dalam memberikan perkhidmatan yang penuh profesional dan berintegriti."Kerana itu di dalam kita memberikan perkhidmatan kepada rakyat, kita hendaklah pastikan sentiasa ada penambahbaikan sama ada dari segi sistem, peraturan proses kerja serta penghasilannya agar ia memberi manfaat kepada rakyat", katanya ketika menyampaikan amanat kepada anggota perkhidmatan awam sempena Majlis Amanat Ketua Setiausaha Negara di sini.Beliau turut merakamkan ucapan terima kasih yang tidak terhingga kepada semua penjawat awam atas sumbangan dan pencapaian terdahulu.Selain menyeru agar terus memberikan sepenuh kerjasama terhadap kepimpinan kerajaan kini.

(Ketua Setiausaha Negara, Tan Sri Mohd Zuki Ali/FOTO RTM)


Capital A Bhd berhasrat beroperasi di Subang

SEPANG, 9 Februari-Capital A Bhd berhasrat untuk memulakan operasi penerbangan baharu di Lapangan Terbang Sultan Abdul Aziz Shah (LTSAAS) selepas pengumuman kelulusan pelan penjanaan semula Lapangan Terbang Subang, (SARP).Ketua Pegawai Eksekutifnya, Tan Sri Tony Fernandes berkata, Kumpulan Penerbangan AirAsia telah memohon bilangan penerbangan tertentu bagi operasi di lapangan terbang itu dengan sasaran penumpang berbeza."Ini merupakan kerugian jika tidak digunakan. Bandar besar seperti Kuala Lumpur yang sepatutnya mempunyai dua buah lapangan terbang yang menawarkan harga berbeza. Sebagai contoh, Lapangan Terbang London adalah lebih mahal berbanding Heathrow untuk terbang dari dan ke mana-mana destinasi. Jadi saya rasa ini merupakan keputusan yang sangat berani dan tepat bagi industri penerbangan Malaysia", ujarnya kepada media selepas melancarkan 'Ask Bo, pusat perkhidmatan pelanggan baharu yang akan menggantikan bot sembang pertamanya iaitu AirAsia Virtual Allstar (AVA) yang ditamatkan perkhidmatannya.Menteri Pengangkutan Anthony Loke sebelum ini mengumumkan bahawa SARP yang dicadangkan Malaysia Airports Holdings Bhd telah diluluskan oleh Kabinet pada 2 Februari selepas pertimbangan teliti.Perubahan utama yang dicadangkan termasuk pengenalan semula penerbangan penumpang berjadual dan penerbangan kargo menggunakan jet sehingga saiz A320, B737 atau pesawat setara di LTSAAS.

(Ketua Pegawai Eksekutif Capital A/FOTO RTM)


Mahkamah Tinggi Kota Bharu benar permohonan batal dua petisyen Parlimen Gua Musang

KOTA BHARU, 9 Februari-Mahkamah Pilihan Raya di sini membenarkan permohonan pempetisyen yang juga wakil kepada calon Barisan Nasional (BN) Parlimen Gua Musang Tengku Razaleigh Hamzah untuk membatalkan petisyen terhadap responden kedua dan ketiga.Pengundi bagi Parlimen itu, Mohd Azmi Mahmood selaku wakil kepada calon Tengku Razaleigh telah mencabar keputusan Pilihan Raya Umum ke-15 bagi kerusi Parlimen Gua Musang.Hakim Mahkamah Tinggi, Datuk Roslan Abu Bakar membuat keputusan itu selepas mendengar hujahan peguam, Datuk Seri Takiyuddin Hassan yang mewakili responden pertama yang juga Ahli Parlimen Gua Musang Datuk Mohd Azizi Abu Naim.Petisyen pilihan raya bagi responden kedua dan ketiga dibatalkan dengan berkongsi kos sebanyak RM6,000.Mahkamah menetapkan 26 Februari depan untuk keputusan awal bantahan petisyen berkenaan.

(Sekumpulan peguam yang mewakili responden di Mahkamah Kota Baharu/FOTO RTM)


Sebuah bot nelayan tempatan ditahan

LANGKAWI, 9 Febuari - Agensi Penguatkuasaan Maritim Malaysia (Maritim Malaysia) Kedah dan Perlis berjaya menahan sebuah bot nelayan tempatan kelas A di kedudukan lebih kurang 0.2 batu nautika dari Selatan Pulau Beras Basah pada pukul 1.00 tengah hari, semalam.Pengarah Maritim Negeri Kedah dan Perlis, Laksamana Pertama Maritim Romli Mustafa berkata, bot nelayan itu dikesan sedang melakukan aktiviti menangkap ikan bilis di pulau itu.Melalui pemeriksaan yang dilakukan, bot nelayan tersebut dikendalikan oleh seorang tekong bersama tiga kru dan kesemuanya warga tempatan berumur antara 25 hingga 57 tahun.Bot dan kesemua kru ditahan dan dibawa ke Jeti Maritim Malaysia Bukit Malut untuk tindakan lanjut.

(Empat lelaki ditahan dikesan sedang melakukan aktiviti menangkap ikan bilis)

Kes disiasat bawah Akta Perikanan 1985 kerana melanggar syarat sah lesen iaitu bot tidak diusahakan sendiri oleh pemiliknya.


MAIPs salur RM15 juta menerusi Skim Bantuan Perumahan, tahun lalu

ARAU, 9 Februari - Majlis Agama Islam dan Adat Istiadat Melayu Perlis (MAIPs) menyalurkan sumbangan lebih RM15 juta sepanjang tahun lalu menerusi pelbagai Skim Bantuan Perumahan kepada golongan asnaf fakir miskin di seluruh negeri Perlis.  Daripada jumlah itu, sejumlah RM11.993 juta telah disalurkan kepada 128 keluarga yang menerima bantuan sebuah kediaman MAIPs Peduli, manakala sebanyak 205 buah keluarga lagi telah menerima bantuan baik pulih kediaman yang lebih selesa.  Ketua Pegawai Eksekutif MAIPs, Mohd. Nazim Mohd. Noor berkata, selain itu MAIPs turut menyalurkan bantuan baik pulih mikro sebanyak RM3.060 juta melalui 102 buah kariah di negeri ini tahun lalu.  Sumbangan bawah inisiatif perumahan MAIPs ini diharap dapat mencapai hasrat agihan bantuan zakat MAIPs iaitu sebagai merawat kesukaran asnaf melalui matlamat pembangunan lestari berpanjangan.

Beliau menyembah maklum mengenainya kepada Raja Muda Perlis Tuanku Syed Faizuddin Putra Jamalullail merangkap Tuanku Yang Dipertua MAIPs.  Ia bersempena program kayuhan berbasikal MAIPs Peduli Menjejaki dan Menyantuni Asnaf di sekitar Kurong Anai, Arau, Tuanku Syed Faizuddin Putra turut singgah di tiga buah rumah asnaf yang mempunyai masalah bagi menyerahkan agihan zakat MAIPs kepada mereka sepanjang program berlangsung.


Operasi Khas Institut Memandu (OKIM) secara bersepadu

KANGAR, 9 Februari - Jabatan Pengangkutan Jalan (JPJ) Perlis mengadakan Operasi Khas Institut Memandu (OKIM) secara Bersepadu di tiga buah Institut Kemahiran Memandu negeri itu.Operasi dilaksanakan bagi memastikan semua pengusaha institut memandu dan pengajarnya sentiasa mematuhi peraturan dan undang-undang serta Prosedur Operasi Standard (SOP) yang ditetapkan Bahagian Pelesenan Memandu JPJ Malaysia.Menurut Pengarah JPJ Negeri, Fatimah Mohamed Ali Piah operasi melibatkan semakan saman ke atas Pemegang Sijil Pengajar Institut Memandu (SPIM), pemeriksaan kenderaan termasuk sistem brek kenderaan yang digunakan untuk ujian memandu, pemeriksaan tayar dan lain-lain elemen teknikal.Selain itu, pemeriksaan turut melibatkan aspek teknikal motosikal dan motolori milik institut memandu demi keselamatan pengajar dan calon yang sedang dalam ujian bagi mendapatkan lesen memandu.Hasil pemeriksaan mendapati, ketiga-tiga institut latihan memandu mematuhi undang-undang dan SOP yang ditetapkan dan operasi seperti ini akan terus dilaksanakan secara berkala.

(Anggota JPJ Perlis sedang menjalankan operasi di salah satu pusat memandu, di sini)

OKIM ini diselaraskan oleh Ketua Bahagian Penguatkuasa JPJ Perlis itu turut melibatkan program advokasi daripada pihak AADK dan Unit Keselamatan Jalan Raya dan Korporat (UKJRK) serta Bahagian Pelesenan Memandu JPJ Perlis serta Agensi Antidadah Kebangsaan (AADK).


PM lawat UNISEL

BESTARI JAYA, 9 Februari - Perdana Menteri, Datuk Seri Anwar Ibrahim hadir ke Syarahan Ulung Kursi Siddiq Fadzil di Universiti Selangor (UNISEL), Kampus Bestari Jaya. Beliau tiba sekitar pukul 9:35 pagi diiringi Menteri Besar Selangor, Datuk Seri Amiruddin Shari. Ini merupakan kunjungan rasmi beliau yang pertama ke UNISEL sebagai Perdana Menteri dan akan menyampaikan syarahan bertajuk ‘Reformasi Pendidikan Untuk Kesejahteraan Masa Depan Malaysia’.

(Ribuan pelajar UNISEL sambut ketibaan Perdana Menteri, Datuk Seri Anwar Ibrahim, di sini)

Syarahan Ulung Kursi Siddiq Fadzil ini dihadiri Naib Canselor UNISEL, Profesor Datuk Dr Mohammad Redzuan Othman, warga kerja UNISEL serta mahasiswa dan mahasiswi UNISEL.


273 penduduk terjejas banjir masih berlindung di lapan PPS

KUALA LUMPUR, 9 Februari - Sebanyak 273 penduduk terjejas banjir masih berada di lapan pusat pemindahan sementara (PPS) di tiga negeri yang terjejas setakat pukul 8.00 pagi ini.Di Pahang, Sekretariat Jawatankuasa Pengurusan Bencana (JPB) Negeri melaporkan 200 orang berada di empat PPS di Kuantan; 12 di Sekolah Menengah Kebangsaan (SMK) Pusat Penyelidikan Pertanian Tun Razak, Jerantut manakala 21 lagi di Balai Raya Ulu Sungai, Raub. Laman web publicinfobanjir.water.gov.my melaporkan empat lokasi sungai di Pahang melebihi paras bahaya iaitu Sungai Lipis di Batu Malim, Raub; Sungai Pahang di Lubuk Paku, Maran; Sungai Pahang di Paloh Hinai, Pekan dan Sungai Keratong di Rompin. Di Kedah, penduduk terjejas banjir yang ditempatkan di PPS SM Agama Madrasah Insaniah Jangkang, dekat Kulim kekal 18 orang daripada enam keluarga. Sekretariat JPB Daerah Kulim Kapten (PA) Amirul Aliff Ahmad berkata semua penduduk yang terjejas ialah dari Kampung Padang Limau dekat Mukim Karangan.

Di Johor, JPB Negeri memaklumkan 22 orang ditempatkan di Balai Raya Kampung Seberang Batu Badak, Segamat, berikutan kediaman mereka masih digenangi air banjir.Cuaca di semua 10 daerah di Johor diramal cerah pagi ini manakala Sungai Bekok di Batu Pahat melepasi paras bahaya dengan bacaan 18.91 meter.


Denti, Frankie sertai misi SAR mangsa gempa bumi di Turkiye

SEPANG, 9 Februari- Dua ekor anjing pengesan (K9) Jabatan Bomba dan Penyelamat Malaysia (JPBM), Denti dan Frankie turut serta dalam misi mencari dan menyelamat (SAR) mangsa gempa bumi di selatan Turkiye."Tujuan kita bawa anjing pengesan ini adalah untuk membantu dalam usaha mengesan lokasi di mana mangsa berada."K9 ini adalah antara pasukan atau unit yang termasuk dalam misi mencari dan menyelamat SMART, jadi mereka ini memang bersedia untuk di atur gerak ke mana-mana (lokasi di) luar negara," kata Ketua Komander Pasukan Khas Operasi, Taktikal dan Penyelamat Malaysia (STORM) JBPM Ismail Abd Ghani kepada media semasa pelepasan misi SAR di Lapangan Terbang Antarabangsa Kuala Lumpur, di sini, malam tadi.Beliau berkata kedua-dua anjing dipilih menyertai misi itu kerana memiliki kepakaran mencari mangsa hidup dan mayat.

Dua ekor anjing pengesan (K9) Jabatan Bomba dan Penyelamat Malaysia (JBPM) Denti dan Frankie menjadi sandaran misi mencari dan menyelamat (SAR) mangsa gempa bumi di Turkiye /FOTO BERNAMA

Katanya Denti, anjing daripada baka Labrador, dan Frankie daripada baka English Springer Spaniel, masing-masing akan dikendali oleh pegawai bomba Tony Anak Albert Mani dan Y.Thibagaran.Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali pula berkata kedua-dua anjing itu akan dibawa bersama untuk memastikan pasukan penyelamat Malaysia dapat melaksanakan operasi SAR dengan lebih berkesan.


Seorang lagi maut, kini tujuh terkorban nahas Genting Highlands

KUALA LUMPUR, 9 Februari- Seorang lagi mangsa kemalangan melibatkan sebuah van yang terbabas di Kilometer 4.8 Jalan Genting Highlands dekat Bentong, Pahang petang semalam, maut, menjadikan jumlah yang terkorban kini tujuh orang.Ketua Polis Pahang Datuk Seri Ramli Mohamed Yoosuf berkata mereka yang maut dikenali sebagai Wong Choun Chiet (pemandu), 49 ; Foong Ah Lan, 67 ; Lee Moy, 67 ; Goh Siew Kim, 61 ; Ang Meng Hing, 62 ; Seow Mee Tin, 72, dan Chang Them Kong, 70.Beliau berkata hasil siasatan polis mendapati 13 penumpang dari Genting Highlands dalam perjalanan pulang ke Pulau Pinang menaiki sebuah van persiaran yang kemudian hilang kawalan lalu terbabas melanggar konkrit pembahagi jalan di sebelah kanan.“Akibat kemalangan itu, pemandu van telah meninggal dunia di tempat kejadian bersama lima orang penumpang lain manakala seorang lagi meninggal dunia semasa mendapatkan rawatan di Hospital Kuala Lumpur,” katanya dalam satu kenyataan malam tadi.

Berita berkaitan:6 terkorban, 9 cedera van terbabas turun Genting Highlands

Katanya enam mangsa yang cedera telah dihantar ke Hospital Kuala Lumpur (termasuk seorang yang kemudian meninggal dunia) manakala dua lagi dihantar ke Hospital Bentong untuk rawatan dan telah dipindahkan ke Hospital Temerloh.


Pasukan pertama SAR tiba di lokasi bencana Gaziantep

SEPANG, 9 Februari- Pasukan pertama SAR yang digerakkan sudah sampai ke salah satu lokasi bencana di Gaziantep, Turkiye.Datuk Armizan berkata, mereka terpaksa berhadapan beberapa cabaran yang agak besar di lokasi namun dapat dipermudah dengan bantuan pihak Disaster and Emergency Management Presidency (AFAD) Turkiye."Antara cabaran utama yang telah dihadapi oleh pasukan pertama antaranya adalah kesesakan di lapangan terbang dengan penyelarasan kemasukan masuk pasukan-pasukan bantuan yang lain begitu juga keadaan cuaca yang ekstrem dipahamkan di Gaziantep keadaan cuacanya suhunya di bawah paras beku -1 hingga -3 darjah celcius. Ini merupakan satu cabaran di kawasan yang ekstrem," ujarnya.

Berita berkaitan:Kumpulan kedua pasukan SAR berlepas ke Turkiye

Selain itu, cabaran faktor keselamatan geo-politik juga antara yang diberi perhatian berikutan kawasan bencana yang mempunyai pergolakan dalaman.


Lebih 30 NGO sertai Penyelarasan Bantuan Kemanusiaan Task Force Wisma Putra

PUTRAJAYA, 9 Februari- Agensi Pengurusan Bencana Negara (NADMA) mengadakan mesyuarat Penyelarasan Bantuan Kemanusiaan Task Force Wisma Putra bersama Badan-Badan Bukan Kerajaan (NGO).Lebih 30 NGO turut serta menerima taklimat daripada wakil Kedutaan Besar Malaysia di Ankara dan Konsulat Jeneral di Istanbul.Taklimat tersebut berkaitan tatacara dan keperluan-keperluan mangsa yang terkesan bencana gempa bumi di Turkiye.NADMA turut memaklumkan, penyelarasan itu perlu bagi memastikan pengurusan usaha murni rakyat Malaysia menghulur sumbangan berjalan lancar mengguna pakai mekanisme yang efektif.

Turut dikongsikan, perkembangan Misi SAR Pasukan SMART, NADMA di Turkiye yang ketika ini sedang melaksanakan aktiviti menyusun peralatan-peralatan khas yang dibawa dari Malaysia untuk digerakkan ke Ground Zero.


SEPANG, 9 Februari- Malaysia menggerakan kumpulan kedua pasukan mencari dan menyelamat (SAR) ke Turkiye malam tadi.Seramai 70 anggota penyelamat tambahan di bawah seliaan Agensi Pengurusan Bencana Negara (NADMA), turut dihantar ke Turkiye.Pasukan kedua itu melibatkan 30 anggota bomba, serta 20 anggota masing-masing dari Pasukan Mencari dan Menyelamat Khas Malaysia (SMART) dan Angkatan Pertahanan Awam (APM).Menteri Di Jabatan Perdana Menteri (Hal Ehwal Sabah, Sarawak dan Tugas-Tugas Khas, Datuk Armizan Mohd Ali berkata, kumpulan kedua itu dihantar atas permintaan kerajaan Turkiye.Ia berikutan kawasan bencana yang luas meliputi keluasan 450 kilometer persegi."Kita sedia maklum bahawa pasukan SMART kita merupakan antara pasukan SAR yang diiktiraf mempunyai pensijilan antarabangsa dan kerana hubungan baik kedua-dua negara iaitu Malaysia dan Turkiye, mereka memohon bantuan tambahan dan kabinet pada pagi tadi meluluskan untuk memghantar segera pasukan kedua yang bergerak serta merta malam ini," katanya ketika ditemui pada majlis pelepasan kumpulan kedua pasukan SAR Malaysia ke Turkiye di lapangan terbang Antarabangsa Kuala Lumpur (KLIA) di sini, malam tadi.Tambahnya, kedua-dua pasukan SAR yang dihantar tersebut akan berada di sana selama 14 hari dan bebas bergerak ke semua kawasan terlibat untuk melakukan kerja-kerja menyelamat.Sementara itu, Duta Besar Turkiye ke Malaysia, Emir Salim Yuksel mengucapkan terima kasih atas solidariti yang ditunjukkan kerajaan dan rakyat Malaysia atas bencana yang menimpa negara mereka.

(Kumpulan kedua pasukan SAR berlepas ke Turkiye)

"Saya ingin mengucapkan terima kasih kepada kerajaan dan rakyat Malaysia atas solidariti dan persahabatan yang mereka tunjukkan kepada kami dalam waktu yang sukar di Turkiye ini. "Insya-Allah dengan bantuan semua terutama Malaysia kami dapat mengatasi bencana secepat mungkin. Terima kasih sekali lagi kepada semua," katanya.Kumpulan kedua pasukan SAR tersebut berlepas ke Turkiye pada pukul 11.45 malam dengan menaiki pesawat Turkish Airlines.


Malaysia beri sumbangan lebih AS$2 juta, bantu kerajaan Turkiye, Syria

PUTRAJAYA, 9 Februari- Malaysia akan menyalurkan sumbangan lebih AS$2 juta bagi membantu kerajaan Turkiye dan Syria.Perdana Menteri, Datuk Seri Anwar Ibrahim berkata, Jemaah Menteri bersetuju menyediakan AS$1 juta, manakala Sultan Johor Sultan Ibrahim Sultan Iskandar, turut berkenan menyumbang AS$1 juta lagi, bagi tujuan sama.Majlis Agama Islam Wilayah Persekutuan (MAIWP) juga akan menambah jumlah sumbangan itu sebanyak RM1 juta.

(Perdana Menteri, Datuk Seri Anwar Ibrahim (tengah))

"Saya difahamkan majlis-majlis agama wilayah, juga akan menambah sekurang-kurangnya untuk permulaan RM10 juta.

"Kita harap bantuan daripada rakyat yang simpati akan disalurkan kepada Turkiye dan Syria," katanya dalam sidang media selepas mempengerusikan Mesyuarat Kabinet di Putrajaya.


PM ke Thailand: Empat MoU kerjasama tenaga, digital bakal dimeterai

BANGKOK, 8 Februari- Empat memorandum persefahaman (MoU) akan dimeterai bersempena lawatan rasmi dua hari Perdana Menteri Datuk Seri Anwar Ibrahim ke Thailand.  Pemeteraian keempat-empat MoU tersebut akan memberi peluang kepada kedua-dua buah negara untuk meneroka potensi kerjasama dalam bidang tenaga dan ekonomi digital yang menjadi kepentingan bersama.  Menurut Menteri Luar, Datuk Seri Zambry Abd Kadir, MoU tersebut melibatkan Malaysia Digital Economy Corporation Sdn Bhd (MDEC) dengan Digital Economy Promotion Agency of Thailand, Tenaga Nasional Berhad (TNB) dengan Electricity Generating Authority of Thailand, TNB Renewables Sdn Bhd dengan Planet Utility dan TNB Power Generation Sdn Bhd dengan B.Grimm Power Public.  "Kita menjangkakan jadual Perdana Menteri begitu padat sekali dua hari beliau dan rombongan berada disini. Anwar akan bertemu dengan 'captain of industry' dan masyarakat perniagaan di Thailand dalam satu program dan ucapan oleh Perdana Menteri turut akan dihadiri mereka yang terlibat dalam sektor perdagangan," katanya.Dalam lawatan rasmi tersebut, kedua-dua pemimpin juga akan membincangkan bidang utama lain seperti pembangunan kawasan sempadan dan projek-projek kesalinghubungan di kawasan sempadan darat.  Turut akan diberi perhatian ialah isu serantau antarabangsa yang berkepentingan. Penganalisis Hubungan Antarabangsa Universiti Thammasat Thailand, Profesor Dr Jaran Maluleem menyifatkan, hubungan kukuh kedua-dua negara bukan sahaja memberi manfaat kepada rakyat.  Malah ia bakal menyerlahkan lagi kepimpinan dan pengalaman Anwar.

(Empat memorandum persefahaman (MoU) akan dimeterai bersempena lawatan rasmi dua hari Perdana Menteri Datuk Seri Anwar ke Thailand)

"Anwar boleh menjadi pemimpin contoh yang baik sejak beliau di usia muda. Beliau bekerja sebagai aktivis dan pemikir Islam. Beliau juga sering datang ke Thailand kerana dijemput oleh beberapa pertubuhan Islam, jadi sebenarnya beliau sendiri cukup kenal dengan masyarakat Thailand dan padan masa yang sama saya rasa beliau juga banyak menyumbang kepada pertumbuhan ASEAN semasa beliau dalam kerajaan dahulu," katanya. Lawatan kali ini juga menyaksikan Perdana Menteri dijadual mengadakan satu sesi libat urus dengan diaspora Malaysia di Bangkok.  Pada tahun 2022, Thailand merupakan rakan dagangan ketujuh terbesar Malaysia di peringkat global dan ketiga terbesar dalam kalangan negara-negara anggota ASEAN.  Dengan jumlah dagangan bernilai RM122.03 bilion, iaitu peningkatan sebanyak 17.9 peratus berbanding nilai yang dicatatkan pada tahun 2021.  Laporan wartawan Farhana Azwanee Ismail.


PPS terakhir di Terengganu ditutup, mangsa banjir di Pahang menurun malam ini

KUALA LUMPUR, 8 Februari - Banjir di Terengganu telah pulih sepenuhnya, jumlah mangsa banjir di Pahang terus menurun manakala Kedah dan Johor tidak berubah setakat 8 malam ini.Di TERENGGANU, Sekretariat Jawatankuasa Pengurusan Bencana Negeri (JPBN) dalam kenyataan malam ini memaklumkan Pusat Pemindahan Sementara (PPS) Sekolah Kebangsaan Lembah Jabor yang menempatkan 18 mangsa banjir di daerah Kemaman ditutup 10 pagi tadi dan kesemua mangsa telah dibenarkan pulang.Di PAHANG, banjir di Kuantan semakin pulih apabila hanya empat PPS masih beroperasi malam ini menempatkan 220 orang daripada 62 keluarga berbanding 13 PPS pada tengah hari tadi.Sementara itu, Sekretariat JPBN melaporkan satu PPS dibuka di Jerantut iaitu di Sekolah Menengah Kebangsaan Pusat Penyelidikan Pertanian Tun Razak (PPPTR) petang ini, atas faktor keselamatan ekoran kenaikan paras air Sungai Tekam dan Sungai Siam. "Paras sungai meningkat disebabkan kenaikan air dari hulu sungai ekoran hujan lebat semalam dan penduduk berhampiran sungai dipindahkan lebih awal kerana dibimbangi paras air naik mendadak pada malam ini," menurut sekretariat itu.

Pemindahan itu melibatkan 12 individu daripada lima keluarga termasuk dua ibu yang sedang berpantang.Di KEDAH, seramai 18 orang daripada enam keluarga di daerah Kulim masih ditempatkan di satu PPS malam ini.Sekretariat Jawatankuasa Pengurusan Bencana Daerah (JPBD) Kulim Kapten (PA) Amirul Aliff Ahmad berkata kesemua mangsa yang merupakan penduduk Kampung Padang Limau ditempatkan di PPS Sekolah Menengah Agama Madrasah Insaniah Jangkang.“Jumlah mangsa banjir di PPS masih sama seperti petang tadi dan belum diketahui lagi bila mereka boleh pulang ke rumah kerana tebing Sungai Kob yang runtuh akibat banjir masih belum siap dibaiki sepenuhnya,” katanya dalam kenyataan.Di JOHOR, JPBN memaklumkan jumlah mangsa banjir malam ini kekal 26 orang daripada sembilan keluarga yang berlindung di PPS Balai Raya Kampung Seberang Batu Badak, Segamat.Cuaca di Segamat ketika ini adalah hujan dan Sungai Bekok di Batu Pahat masih melepasi paras bahaya dengan bacaan 18.9 meter. - BERNAMA


Gempa Turkiye dan Syria, penglibatan NGO digalakkan

KUALA LUMPUR, 8 Februari- Kementerian Luar Negeri hari ini mengadakan perbincangan bersama 28 pertubuhan bukan kerajaan (NGO) yang menyatakan hasrat untuk menyalurkan bantuan kemanusiaan kepada mangsa gempa bumi di Turkiye dan Syria. Ia bagi memberi penerangan berhubung situasi semasa di lapangan serta menyelaras penyaluran bantuan secara teratur dan selamat.Kenyataan yang dikeluarkan Kementerian Luar Negeri turut menyebut, penglibatan NGO dalam misi penyaluran bantuan kemanusiaan ke Turkiye dan Syria sangat dialu-alukan.Sementara itu, semua pihak NGO yang ingin menyertai dan menyampaikan bantuan ke Turkiye dan Syria diminta berdaftar dengan Agensi Pengurusan Bencana Negara (NADMA) melalui emel This email address is being protected from spambots. You need JavaScript enabled to view it. bagi tujuan penyelarasan.Tabung Bencana Gempa Bumi di Turkiye dan Syria di bawah seliaan Tabung Bencana Kementerian Luar Negeri (TBKLN) akan dilancarkan dalam masa terdekat untuk menerima sumbangan orang awam kepada mangsa-mangsa bencana ini.